Document ID: 31999D0835

ΑΠΟΦΑΣΗ ΤΗΣ ΕΠΙΤΡΟΠΗΣ
της 26ης Οκτωβρίου 1999
για τις εθνικές διατάξεις που κοινοποιήθηκαν από το Βασίλειο της Δανίας σχετικά με τους περιορισμούς στην εμπορία και τη χρήση κρεοσώτου
[κοινοποιηθείσα υπό τον αριθμό Ε(1999) 3427]
(Το κείμενο στη δανική γλώσσα είναι το μόνο αυθετνικό)
(Κείμενο που παρουσιάζει ενδιαφέρον για τον ΕΟΧ)
(1999/835/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95 παράγραφος 6,
Εκτιμώντας ότι:
I. ΓΕΓΟΝΟΤΑ
1. Κοινοτική νομοθεσία: οδηγία 94/60/ΕΚ
(1) Η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήση μερικών επικίνδυνων ουσιών και παρασκευασμάτων(1), όπως τροποποιήθηκε τελευταία από την οδηγία 1999/77/ΕΚ(2), προβλέπει την απαγόρευση και τον περιορισμό της χρήσης ορισμένων επικίνδυνων ουσιών και παρασκευασμάτων. Η οδηγία 76/769/ΕΟΚ τροποποιείται τακτικά ώστε να περιλαμβάνονται στο παράρτημά της και άλλες ουσίες που είναι επικίνδυνες για την υγεία και το περιβάλλον.
(2) Η οδηγία 94/60/ΕΚ του Ευρωπαϊκού Κοινοβουλίου και του Συμβουλίου(3), που τροποποιεί για δέκατη τέταρτη φορά την οδηγία 76/769/ΕΟΚ, εναρμονίζει μεταξύ άλλων τη χρήση και την κυκλοφορία στην αγορά του κρεοσώτου και άλλων παρόμοιων αποσταγμάτων λιθανθρακόπισσας, καθώς και παρασκευασμάτων που τα περιέχουν, θέτοντας όρια στην περιεκτικότητά τους σε ένα συγκεκριμένο συστατικό το βενζο[α] πυρένιο, στο εξής αναφερόμενο ως B[a]P, και σε υδατοεκχυλίσιμες φαινόλες όταν χρησιμοποιούνται για την επεξεργασία ξύλου (σημείο 32 του παραρτήματος της οδηγίας 94/60/ΕΚ). Η μέγιστη συγκέντρωση για το B[a]P καθορίζεται στα 50 ppm (= 0,005 %) κατά βάρος, ενώ η μέγιστη συγκέντρωση για τις υδατοεκχυλίσιμες φαινόλες καθορίζεται στο 3 % (= 30 g/kg) κατά βάρος. Ξύλα επεξεργασμένα με κρεόσωτο που δεν ανταποκρίνονται στα όρια αυτά δεν μπορούν να διατίθενται στην αγορά.
(3) Εντούτοις, κατά παρέκκλιση, η οδηγία επιτρέπει τη χρήση κρεοσώτου και παρασκευασμάτων που περιέχουν κρεόσωτο με περιεκτικότητα σε B[a]P μέχρι 500 ppm (= 0,05 %) κατά βάρος και σε υδατοεκχυλίσιμες φαινόλες μέχρι 30 g/kg για την επεξεργασία ξύλου σε βιομηχανικές εγκαταστάσεις. Οι ουσίες αυτές δεν μπορούν να πωλούνται στο ευρύ κοινό και οι περιέκτες τους πρέπει να φέρουν επισήμανση με την ένδειξη "Αποκλειστικά για χρήση σε βιομηχανικές εγκαταστάσεις". Ξύλα επεξεργασμένα με τον τρόπο αυτό και διατιθέμενα στην αγορά για πρώτη φορά μπορούν να χρησιμοποιηθούν μόνον σε βιομηχανικές και επαγγελματικές εφαρμογές, εκτός από ορισμένες περιπτώσεις όπου η χρήση τους αποκλείεται, π.χ. μέσα σε κτίρια, σε επαφή με προϊόντα που προορίζονται για ανθρώπινη ή ζωική κατανάλωση, σε παιδικές χαρές και σε άλλους εξωτερικούς χώρους δημόσιας ψυχαγωγίας ή όπου υπάρχει κίνδυνος για επαφή με το δέρμα. Παλιά επεξεργασμένα ξύλα που διατίθενται για δεύτερη φορά στην αγορά μπορούν να χρησιμοποιηθούν άσχετα με τον χρησιμοποιηθέντα τύπο κρεοσώτου, εκτός από τις περιπτώσεις που αναφέρθηκαν παραπάνω.
2. Οι δανικές εθνικές διατάξεις
(4) Σύμφωνα με τη δανική νομοθεσία, το κρεόσωτο και τα παρασκευάσματα που περιέχουν κρεόσωτο θεωρούνται ως βιοκτόνα για τα οποία η Δανία έχει θέσει σε ισχύ από το 1980 σύστημα εγκρίσεων, μετά την ψήφιση του νόμου αριθ. 212 της 23ης Μαΐου 1979 για τις χημικές ουσίες και προϊόντα(4). Το σύστημα των εγκρίσεων εισήχθη γιατί η Δανία θεωρούσε τις υπόψη ουσίες ως σημαντική δυνητική απειλή για την υγεία και το περιβάλλον. Τα σχετικά με το σύστημα εγκρίσεων περιλαμβάνονται στο κεφάλαιο 7 του νόμου, το οποίο τιτλοφορείται: "Έγκριση χημικών ουσιών και προϊόντων για ειδικούς σκοπούς".
(5) Όλες οι χημικές ουσίες ή προϊόντα που χρησιμοποιούνται για μια σειρά σκοπών που προσδιορίζονται στο παράρτημα του νόμου, πρέπει να εγκρίνονται από τον υπουργό περιβάλλοντος πριν από την πώληση, την εισαγωγή ή τη χρήση της ουσίας ή του προϊόντος. Μεταξύ άλλων, στο παράρτημα περιλαμβάνεται και η κατηγορία "φυτοφάρμακα" (pesticides) στην οποία περιλαμβάνονται χημικές ουσίες και προϊόντα που προορίζονται για την καταπολέμηση:
- ασθενειών των φυτών,
- μυκήτων που προσβάλλουν το ξύλο,
- ανεπιθύμητων φυτών,
- αλγών,
- βλεννοεκκριτικών οργανισμών σε πολτό
- και άλλων.
Τα συντηρητικά του ξύλου, συμπεριλαμβανομένου του κρεοσώτου, υπάγονται στη δεύτερη περίπτωση.
(6) Οι εγκρίσεις χορηγούνται για περίοδο οκτώ ετών. Στην περίπτωση χημικών ουσιών και προϊόντων που ταξινομούνται ως "λίαν τοξικά" ή "τοξικά" οι εγκρίσεις ισχύουν για τέσσερα χρόνια. Ο υπουργός μπορεί σε ειδικές περιπτώσεις να ορίζει και βραχύτερες περιόδους έγκρισης.
(7) Οι εγκρίσεις που χορηγήθηκαν πριν από την 1η Σεπτεμβρίου 1987 έληξαν την 1η Σεπτεμβρίου 1995. Στην περίπτωση, εντούτοις, χημικών ουσιών και προϊόντων που ταξινομούνται ως "λίαν τοξικά" και "τοξικά", οι εγκρίσεις έληξαν την 1η Σεπτεμβρίου 1991. Σύμφωνα με τον νόμο, ο υπουργός έπρεπε να θεσπίσει κανόνες για την ανανέωση των εγκρίσεων και τον τερματισμό του δικαιώματος πώλησης ή εισαγωγής ουσιών που δεν μπορούν να εγκριθούν.
(8) Οι αιτήσεις για έγκριση πρέπει να περιέχουν πληροφορίες για τους σκοπούς για τους οποίους προορίζεται η ουσία ή το προϊόν, τη σύνθεσή του και τις πιθανές επιπτώσεις του στην υγεία ή το περιβάλλον, που είναι αναγκαίες για τον καθορισμό των όρων έγκρισης. Στην περίπτωση εγκεκριμένων ουσιών, οποιαδήποτε σημαντική τροποποίηση ή προσθήκη στις υποβληθείσες πληροφορίες πρέπει να κοινοποιείται.
(9) Δεν μπορεί να χορηγείται έγκριση:
- για ουσίες ή προϊόντα που σε συνδυασμό με τη χρήση τους ή τους σχετικούς χειρισμούς και την αποθήκευσή τους παρουσιάζουν, ή βάσει διαθέσιμων στοιχείων ερευνών ή εμπειριών είναι ενδεχόμενο να παρουσιάσουν, ιδιαίτερους κινδύνους για την υγεία ή βλάβες στο περιβάλλον,
- για ουσίες ή προϊόντα, εφόσον υφίστανται άλλες ουσίες, προϊόντα ή μέθοδοι στο ίδιο πεδίο εφαρμογής που παρουσιάζουν, ή βάσει διαθέσιμων στοιχείων ερευνών ή εμπειριών είναι ενδεχόμενο να παρουσιάσουν, σημαντικά λιγότερους κινδύνους για την υγεία ή βλάβες για το περιβάλλον.
(10) Η έγκριση μπορεί να χορηγείται βάσει λεπτομερών όρων σχετικών με τη σύσταση της ουσίας ή του προϊόντος, τη ποσότητά της, την πώληση, εισαγωγή, συσκευασία, διαφήμιση και επισήμανση σχετικά με τη χρήση της, την αποθήκευση, κ.λπ. Περαιτέρω, σε ειδικές περιπτώσεις μπορεί να χορηγείται έγκριση υπό την προϋπόθεση ότι μέσα σε καθορισμένο χρονικό διάστημα θα γίνουν περαιτέρω έρευνες για τη διευκρίνιση ορισμένων χαρακτηριστικών της ουσίας ή του προϊόντος, που μπορεί να σχετίζονται με την υγεία ή το περιβάλλον.
(11) Ο κάτοχοι εγκρίσεων πρέπει να καταβάλουν ένα ετήσιο τέλος και ένα πρόσθετο ποσό ανάλογα με τον κύκλο πωλήσεων του προϊόντος.
(12) Οι εγκρίσεις μπορούν να ανακαλούνται εφόσον παραβιάζονται οι όροι της έγκρισης ή αυτό θεωρείται αναγκαίο βάσει νέων πληροφοριών. Οι εγκρίσεις πρέπει να ανακαλούνται αμέσως μόλις καταδειχθεί ότι η σχετική ουσία ή προϊόν παρουσιάζει σοβαρούς κινδύνους για την υγεία ή το περιβάλλον.
(13) Για να μειωθεί η όλη κατανάλωση ουσιών και προϊόντων που υπόκεινται σε έγκριση, ο υπουργός περιβάλλοντος μπορεί να θεσπίζει κανόνες περιορισμού ή απαγόρευσης της χρήσεως τέτοιων ουσιών και προϊόντων σε ορισμένους τόπους. Μπορεί επίσης να θεσπίζει κανόνες σύμφωνα με τους οποίους να μπορούν να χειρίζονται επαγγελματικά τα φυτοφάρμακα μόνον άτομα που έχουν κάποιο πιστοποιητικό ή μια ορισμένη κατάρτιση στη σωστή και οικολογική χρήση αυτών των προϊόντων.
Εφαρμογή του άρθρου 7 του νόμου για τις χημικές ουσίες και προϊόντα στο κρεόσωτο
(14) Σε βραχύ χρονικό διάστημα από την εισαγωγή του νόμου, παρασχέθηκε η δυνατότητα συνεχούς χρήσεως του κρεοσώτου χωρίς έγκριση, επειδή θεωρήθηκε λογικό να δοθεί στην αγορά περισσότερος χρόνος για την εκπλήρωση των ιδιαίτερα αυξημένων απαιτήσεων τεκμηρίωσης.
(15) Το 1987 και 1989, δόθηκε έγκριση για τη χρήση κρεοσώτου για την υπό πίεση διαπότιση των ξύλων σε κλειστά συστήματα, μόνον για τραβέρσες σιδηροδρομικών γραμμών και στύλους και αποσύρθηκε η γενική δυνατότητα. Πριν από αυτό, η ουσία είχε χρησιμοποιηθεί σε μεγάλο αριθμό προϊόντων. Οι εγκρίσεις έληξαν την 1η Ιανουαρίου 1991. Από την εποχή εκείνη, δεν υπήρξαν αιτήσεις για έγκριση κρεοσώτου στην κατεργασία ξύλων στη Δανία.
(16) Η εθνική νομοθεσία που εφαρμόζεται στη Δανία κοινοποιήθηκε, παράλληλα με την αίτηση για παρέκκλιση βάσει του πρότερου άρθρου 100α παράγραφος 4 της συνθήκης ΕΚ, με επιστολή με ημερομηνία 20 Δεκεμβρίου 1995. Στην επιστολή αυτή, οι δανικές αρχές εξέφραζαν την πρόθεσή τους για πλήρη απαγόρευση της χρήσης κρεοσώτου στην επεξεργασία ξύλων με βάση την ισχύουσα νομοθεσία, δηλαδή με τη μη έγκριση προϊόντων που περιέχουν κρεόσωτο. Επιπλέον, η Δανία θέλει να απαγορεύσει πλήρως την τρέχουσα χρήση επεξεργασμένων ξύλων για ιδιωτικές εφαρμογές έστω και αν η περιεκτικότητα σε B[a]P είναι κάτω των 50 ppm και για βιομηχανικές εφαρμογές, έστω και αν η περιεκτικότητα σε B[a]P είναι κάτω των 500 ppm. Εντούτοις, στην επιστολή τους, οι δανικές αρχές υπογράμμισαν το γεγονός ότι το υφιστάμενο εγκριτικό καθεστώς επιτρέπει τη διάθεση στην αγορά και τη χρήση προϊόντων που περιέχουν κρεόσωτο στη Δανία, εφόσον μπορεί να τεκμηριωθεί ότι η διάθεσή τους στην αγορά ή η χρήση τους δεν θα έχει ανεπιθύμητες συνέπειες για την ανθρώπινη υγεία ή το περιβάλλον.
(17) Εντούτοις, δεν τέθηκε σε ισχύ κάποια ειδική νομοθεσία για το κρεόσωτο. Το περιγραφέν σύστημα εφαρμόστηκε σε όλα τα φυτοφάρμακα, συμπεριλαμβανομένου του κρεοσώτου, για την εφαρμογή ως συντηρητικού ξύλου.
(18) Με την επιστολή της 20ής Δεκεμβρίου 1995, κοινοποιήθηκε ως παράρτημα σχέδιο διατάγματος για την τροποποίηση του υφιστάμενου διατάγματος που περιορίζει την πώληση και τη χρήση πενταχλωροφαινόλης (PCP) με την εισαγωγή ορισμένων ειδικών διατάξεων για το κρεόσωτο. Εντούτοις, οι δανικές αρχές εγκατέλειψαν αυτό το σχέδιο διατάγματος, το οποίο ουδέποτε τέθηκε σε ισχύ.
(19) Αντ' αυτού, σε επιστολή της με ημερομηνία 18 Ιουλίου 1996, η Δανία κοινοποίησε διάταγμα περιορισμού της πώλησης και της χρήσης κρεοσώτου. Με το άρθρο 2 αυτού του διατάγματος θεσπίζεται ολοκληρωτική απαγόρευση στις εισαγωγές, την πώληση ή τη χρήση κρεοσώτου, εκτός από ορισμένες εξαιρέσεις. Οι εξαιρέσεις αυτές σχετίζονται, κατ' αρχήν, με τις διατάξεις της οδηγίας 94/60/ΕΚ, υπάρχει όμως ένας πρόσθετος όρος: οι εξαιρέσεις πρέπει να εγκρίνονται σύμφωνα με το κεφάλαιο 7 του νόμου για τις χημικές ουσίες και προϊόντα. Το διάταγμα άρχισε να ισχύει στις 20 Ιουλίου 1996. Σύμφωνα με τις δανικές αρχές, το διάταγμα αυτό θα πρέπει να θεωρηθεί ως προσωρινό μέτρο, το οποίο δεν επηρεάζει την κοινοποίηση της 20ής Δεκεμβρίου 1995.
(20) Όσον αφορά την εμπορία και τη χρήση ξύλων επεξεργασμένων με κρεόσωτο, δεν υπάρχουν διατάξεις στη δανική νομοθεσία πριν από το ανωτέρω αναφερθέν διάταγμα.
3. Σύγκριση μεταξύ των δανικών διατάξεων και της οδηγίας 94/60/ΕΚ
(21) Στον πίνακα 1 εμφαίνονται λεπτομερώς οι διαφορές μεταξύ των περιορισμών στην εμπορία και χρήση κρεοσώτου και ξύλων επεξεργασμένων με κρεόσωτο που θεσπίζονται στην οδηγία 94/60/ΕΚ και εκείνων της δανικής νομοθεσίας που ίσχυαν την ημέρα υιοθέτησης της οδηγίας.
Πίνακας 1
Σύγκριση μεταξύ της οδηγίας 94/60/ΕΚ και της δανικής νομοθεσίας
ΘΕΣΗ ΠΙΝΑΚΑ
(22) Συνοπτικά, οι δανικές διατάξεις που αποτελούν αντικείμενο της παρούσας απόφασης είναι πιο περιοριστικές από μιαν άποψη:
- προϊόντα που περιέχουν κρεόσωτο και προορίζονται για τη συντήρηση ξύλου πρέπει να παίρνουν μεμονωμένα έγκριση για να μπορούν να χρησιμοποιηθούν.
(23) Εντούτοις, αντίθετα με την οδηγία 94/60ΕΚ η δανική νομοθεσία που υπήρχε πριν να αρχίσει να ισχύει η οδηγία, δεν περιέχει ρητούς κανόνες όσον αφορά την περιεκτικότητα σε B[a]P ή άλλες φυσικές παραμέτρους του κρεοσώτου που μπορεί να χρησιμοποιηθεί για την επεξεργασία ξύλων και είναι επομένως δυνητικώς λιγότερο περιοριστικές. Περαιτέρω, δεν υφίστανται περιορισμοί σχετικά με τη χρήση των επεξεργασμένων ξύλων. Οι δανικές αρχές μπορούν, συνεπώς, να εγκρίνουν προϊόντα που δεν τηρούν τα όρια που προβλέπονται από την κοινοτική οδηγία.
II. ΔΙΑΔΙΚΑΣΙΑ
(24) Η οδηγία 94/60/ΕΚ υιοθετήθηκε στις 20 Δεκεμβρίου 1994. Στη συνεδρίαση του Συμβουλίου, η Δανία δήλωσε ότι: "Προκειμένου να ληφθούν υπόψη η προστασία της υγείας και του περιβάλλοντος, η μόνη αποδεκτή λύση είναι η πλήρης απαγόρευση του κρεοσώτου. Η Δανία διατηρεί, συνεπώς, το δικαίωμα να εφαρμόσει αυστηρότερες εθνικές διατάξεις".
(25) Η οδηγία έπρεπε να μεταφερθεί στο εθνικό δίκαιο των κρατών μελών το αργότερο ένα χρόνο από την έκδοσή της, δηλαδή μέχρι τις 20 Δεκεμβρίου 1995 (άρθρο 2 παράγραφος 1 πρώτο εδάφιο) ενώ οι εθνικές διατάξεις έπρεπε να εφαρμοστούν από τις 20 Ιουνίου 1996 (άρθρο 2 παράγραφος 1, δεύτερο εδάφιο).
(26) Στις 20 Δεκεμβρίου 1995, οι δανικές αρχές ενημέρωσαν την Ευρωπαϊκή Επιτροπή ότι η Δανία, για λόγους προστασίας της υγείας, σκόπευε να συνεχίσει να εφαρμόζει τις υφιστάμενες εθνικές της διατάξεις για το κρεόσωτο, παρεκκλίνοντας συνεπώς από την οδηγία 94/60/ΕΚ περί κρεοσώτου, εφαρμόζοντας το πρότερο άρθρο 100α παράγραφος 4 της συνθήκης ΕΚ.
(27) Η Επιτροπή, με επιστολή της με ημερομηνία 27 Μαρτίου 1996, κάλεσε τα υπόλοιπα κράτη μέλη να υποβάλουν τις παρατηρήσεις τους σχετικά με το δανικό αίτημα. Σχόλια επί του θέματος η Επιτροπή πήρε από την Αυστρία, τη Γερμανία και την Ελλάδα.
(28) Η Αυστρία συμφωνεί με τη Δανία ότι το κρεόσωτο μπορεί να θεωρηθεί ως καρκινογόνο ανεξάρτητα από την περιεκτικότητά του σε B[a]P. Η Αυστρία υποστηρίζει τη δανική θέση σε σχέση με την αναγκαία προστασία των υπογείων υδάτων, δεδομένου ότι αυτά είναι η κύρια πηγή πόσιμου ύδατος στην Δανία και η αποικοδόμηση του κρεοσώτου είναι βραδεία λόγω των επικρατουσών γεωγραφικών και κλιματικών συνθηκών. Η Αυστρία υπογραμμίζει, εντούτοις, ότι δεν υπάρχει άμεση σχέση μεταξύ της μόλυνσης γύρω από έναν τόπο παραγωγής και της επικινδυνότητας μιας ουσίας όταν χρησιμοποιείται. Οι αυστριακές αρχές θεωρούν δικαιολογημένο το να επιτραπεί να συνεχιστεί η χρήση κρεοσώτου που περιέχει μέχρι 500 ppm B[a]P για τη διαπότιση τραβερσών σιδηροδρομικών γραμμών και στύλων σε βιομηχανικές εγκαταστάσεις με τη χρήση τεχνολογίας πιέσεως-κενού. Αντιθέτως, είναι αναγκαίο να απαγορευτεί η πώληση και η χρήση από καταναλωτές που χρησιμοποιούν το προϊόν επιθέτοντάς το με πινέλο, πράγμα που μπορεί να οδηγήσει σε υψηλά επίπεδα δερματικής και εισπνευστικής έκθεσης και σε μόλυνση του περιβάλλοντος από αθέλητα χυσίματα, σταξίματα και απόρριψη υπολοίπων. Γενικά, η Αυστρία υποστηρίζει το δανικό αίτημα.
(29) Η Γερμανία υποστηρίζει το δανικό αίτημα και αναφέρεται στη δική της κοινοποίηση με την οποία ζητεί παρέκκλιση βάσει του πρότερου άρθρου 100α παράγραφος 4 της συνθήκης ΕΚ όσον αφορά την οδηγία 94/60/ΕΚ.
(30) Η Ελλάδα πληροφορεί την Επιτροπή ότι συμφωνεί με το δανικό αίτημα για την εφαρμογή εθνικών διατάξεων όσον αφορά το κρεόσωτο σύμφωνα με το πρότερο άρθρο 100α παράγραφος 4 της συνθήκης ΕΚ.
(31) Την 1η Μαΐου 1999, άρχισε να ισχύει η συνθήκη του Άμστερνταμ, που υπογράφτηκε στο Άμστερνταμ στις 2 Οκτωβρίου 1997 και τροποποιεί τη συνθήκη για την Ευρωπαϊκή Ένωση, τις συνθήκες για την ίδρυση των Ευρωπαϊκών Κοινοτήτων και ορισμένες σχετικές πράξεις. Σε επιστολή της, με ημερομηνία 24 Αυγούστου 1999, η Γενική Γραμματεία της Επιτροπής πληροφόρησε τις δανικές αρχές ότι η κοινοποίησή τους σχετικά με τη διάθεση στην αγορά και χρήση κρεοσώτου θα εξεταστεί στα πλαίσια των νέων διατάξεων της συνθήκης.
III. ΑΞΙΟΛΟΓΗΣΗ
1. Εφαρμοζόμενοι κανόνες
(32) Η συνθήκη του Άμστερνταμ τροποποίησε ουσιαστικά τις διατάξεις του πρότερου άρθρου 100α της συνθήκης για την ίδρυση της Ευρωπαϊκής Κοινότητας, αντικαθιστώντας τις παραγράφους 3, 4 και 5 του άρθρου αυτού με οκτώ νέες παραγράφους που αριθμώνται από το 3 έως το 10. Λόγω της νέας αρίθμησης όλων των άρθρων, το τροποποιημένο άρθρο έγινε άρθρο 95 της συνθήκης για την ίδρυση της Ευρωπαϊκής Κοινότητας.
(33) Η συνθήκη του Άμστερνταμ δεν περιλαμβάνει ειδικές μεταβατικές διατάξεις για τους κανόνες που εφαρμόζονται στις κοινοποιήσεις που έχουν γίνει πριν από τη χρονική στιγμή έναρξης ισχύος της εν λόγω συνθήκης, όπως είναι η περίπτωση της δανικής κοινοποίησης, που αποτελεί αντικείμενο της παρούσας απόφασης.
(34) Λόγω της απουσίας ειδικών διατάξεων για παράταση της εφαρμογής τους, οι παλιές διατάξεις του πρότερου άρθρου 100α παράγραφος 4 της συνθήκης ΕΚ θεωρούνται ότι παύουν να ισχύουν από την ημέρα έναρξης ισχύος των νέων διατάξεων (1η Μαΐου 1999). Αντιθέτως, οι νέες διατάξεις της συνθήκης εφαρμόζονται αμέσως από αυτή την ημερομηνία στην εξέταση αυτής της κοινοποίησης.
2. Εξέταση της δυνατότητας αποδοχής
(35) Η κοινοποίηση που υποβλήθηκε από τις δανικές αρχές αποσκοπεί στη λήψη εγκρίσεως για τη διατήρηση εθνικών διατάξεων που είναι ασύμβατες με την οδηγία 94/60/ΕΚ, οδηγία που αποτελεί μέτρο εναρμόνισης που υιοθετήθηκε με βάση το πρότερο άρθρο 100α (νυν άρθρο 95) της συνθήκης ΕΚ.
(36) Το άρθρο 95 παράγραφος 4 της συνθήκης αναφέρει τα εξής: "Όταν, αφού το Συμβούλιο ή η Επιτροπή θεσπίσουν ένα μέτρο εναρμόνισης, ένα κράτος μέλος θεωρεί αναγκαίο να διατηρήσει εθνικές διατάξεις που δικαιολογούνται από τις επιτακτικές ανάγκες που προβλέπονται στο άρθρο 30 ή διατάξεις σχετικές με την προστασία του περιβάλλοντος ή του χώρου εργασίας, τις κοινοποιεί στην Επιτροπή, καθώς και τους λόγους διατήρησής τους".
(37) Η οδηγία 94/60/ΕΚ εκδόθηκε στις 20 Δεκεμβρίου 1994. Η οδηγία έπρεπε να μεταφερθεί από τα κράτη μέλη μέχρι τις 20 Δεκεμβρίου 1995 και να εφαρμοστεί μέχρι τις 20 Ιουνίου 1996. Η Δανία κοινοποίησε την εθνική της νομοθεσία σχετικά με το κρεόσωτο, που ίσχυε από το 1980, στις 20 Δεκεμβρίου 1995, κατά συνέπεια πριν από την ημερομηνία που προβλεπόταν για την εφαρμογή των εθνικών διατάξεων μεταφοράς της οδηγίας.
(38) Όπως αναφέρθηκε προηγουμένως, στις 18 Ιουλίου 1996 οι δανικές αρχές κοινοποίησαν ένα νέο διάταγμα για την εμπορία και χρήση κρεωσώτου και ξύλων επεξεργασμένων με κρεόσωτο που άρχισε να ισχύει στις 20 Ιουλίου 1996. Η νομοθεσία αυτή πρέπει να θεωρηθεί ως προσωρινή μεταφορά της οδηγίας 94/60/ΕΚ, πράγμα το οποίο υπογραμμίζεται από τις δανικές αρχές στην κοινοποίησή τους, όπου τονίζουν ότι το προγενέστερο αίτημά τους για παρέκκλιση με βάση το πρότερο άρθρο 100α παράγραφος 4 της συνθήκης ΕΚ που αφορά την υφιστάμενη νομοθεσία, δεν θίγεται.
(39) Είναι συνεπώς απόλυτα αιτιολογημένο το να θεωρηθεί ότι στην περίπτωση αυτή πληρούνται οι προϋποθέσεις του άρθρου 95 παράγραφος 4 της συνθήκης, σύμφωνα με τις οποίες οι κοινοποιούμενες εθνικές διατάξεις, για τις οποίες ένα κράτος μέλος επιθυμεί να λάβει έγκριση διατήρησής τους μετά την ημερομηνία μεταφοράς ενός κοινοτικού μέσου εναρμόνισης, πρέπει να έχουν υιοθετηθεί πριν από την υιοθέτηση του εν λόγω μέτρου εναρμόνισης.
(40) Βάσει των προαναφερθέντων, η Επιτροπή θεωρεί ότι το αίτημα του Βασιλείου της Δανίας για παρέκκλιση από την οδηγία 94/60/ΕΚ που κοινοποιήθηκε στις 20 Δεκεμβρίου 1995 είναι αποδεκτό βάσει του άρθρου 95 παράγραφος 4 της συνθήκης ΕΚ.
3. Αξιολόγηση του αιτήματος
(41) Σύμφωνα με τις διατάξεις του άρθρου 95 της συνθήκης, η Επιτροπή πρέπει να διασφαλίζει ότι πληρούνται όλοι οι όροι που παρέχουν τη δυνατότητα σε ένα κράτος μέλος να εκμεταλλευτεί τις δυνατότητα παρέκκλισης που προσφέρονται από αυτό το άρθρο. Η Επιτροπή πρέπει, ιδιαίτερα, να ελέγχει αν οι διατάξεις που κοινοποιούνται από το κράτος μέλος αιτιολογούνται από τις επιτακτικές ανάγκες προστασίας αναφέρονται στο άρθρο 30 ή ανάγκες που έχουν σχέση με το περιβάλλον ή το εργασιακό περιβάλλον. Επιπλέον, η Επιτροπή πρέπει να ελέγχει, στην περίπτωση που κρίνει αιτιολογημένα αυτά τα μέτρα, αν τα μέτρα αυτά συνιστούν ή όχι μέτρο αυθαίρετης διάκρισης ή συγκεκαλυμμένου περιορισμού στο εμπόριο μεταξύ των κρατών μελών και αν συνιστούν ή όχι εμπόδιο στη λειτουργία της εσωτερικής αγοράς (άρθρο 95 παράγραφος 6).
(42) Οι δανικές αρχές στηρίζουν το αίτημά τους στην ανάγκη προστασίας της ανθρώπινης υγείας και του περιβάλλοντος. Το κρεόσωτο, όπως και άλλα συντηρητικά ξύλου, θεωρείται ότι συνιστά σημαντική δυνητική απειλή για την υγεία και το περιβάλλον.
(43) Για να υποστηρίξει το αίτημά της, η Δανία υπέβαλε σύντομο μνημόνιο, με ημερομηνία 5 Δεκεμβρίου 1995, σχετικά με τις ανησυχίες για την ανθρώπινη υγεία και το περιβάλλον, στο οποίο περιλαμβάνονται μια σειρά από μετρήσεις ρύπανσης του εδάφους και των υπογείων υδάτων από εκτάσεις που χρησιμοποιούνταν προηγουμένως από εταιρείες επεξεργασίας με κρεόσωτο. Εντούτοις, οι πληροφορίες που περιέχονται στο εν λόγω μνημόνιο είναι μάλλον περιορισμένες. Συνεπώς, δεν είναι δυνατόν να γίνει αξιολόγηση του αιτήματος με βάση αποκλειστικά αυτές τις πληροφορίες.
(44) Για να εξεταστεί αν οι δανικές εθνικές διατάξεις για την εμπορία και τη χρήση ξύλων επεξεργασμένων με κρεόσωτο είναι πράγματι αναγκαίες και αναλογικές με το σκοπό τους, η Επιτροπή παρήγγειλε τη διενέργεια μελέτης σε εξωτερικό σύμβουλο(5). Με τη μελέτη επιχειρείται να αξιολογηθεί αν έχει υποτιμηθεί ο κίνδυνος καρκίνου που αναφύεται από τη χρήση κρεοσώτου και ξύλων επεξεργασμένων με κρεόσωτο από τους καταναλωτές, αν ο δανικός πληθυσμός ή το περιβάλλον εκτίθενται σε ασυνήθως υψηλές δόσεις κρεοσώτου μέσω της πώλησης και χρήσης αυτού του ίδιου του προϊόντος ή της χρήσης ξύλων επεξεργασμένων με κρεόσωτο. Επιπλέον, στην αξιολόγηση του αιτήματος της Δανίας, χρησιμοποιήθηκαν και τα συμπεράσματα τριών ακόμη μελετών(6), που παραγγέλθηκαν από την Επιτροπή στα πλαίσια παρόμοιων αιτημάτων από άλλες χώρες.
(45) Πρέπει να σημειωθεί ότι, βάσει του χρονικού πλαισίου που προβλέπεται από το άρθρο 95 παράγραφος 6, το οποίο δεν υφίστατο στο πρότερο άρθρο 100α παράγραφος 4 βάσει του οποίου κοινοποιήθηκε η δανική αίτηση, οι ουσιαστικές αυτές προσπάθειες της Επιτροπής για την εύρεση των αναγκαίων στοιχείων αιτιολόγησης της διατήρησης των δανικών εθνικών διατάξεων δεν μπορούν να αποτελέσουν προηγούμενο για το μέλλον. Κατά την εξέταση του αν τα εθνικά μέτρα που κοινοποιούνται βάσει του άρθρου 95 παράγραφος 4 αιτιολογούνται από επιτακτικές ανάγκες, η Επιτροπή πρέπει να λαμβάνει ως βάση "τους λόγους" που προβάλλονται από το κράτος μέλος για να αιτιολογήσει τη διατήρηση των εθνικών του διατάξεων. Αυτό σημαίνει ότι, σύμφωνα με τις διατάξεις της συνθήκης, την ευθύνη της απόδειξης αιτιολόγησης αυτών των μέτρων έχει το αιτούν κράτος μέλος. Με δεδομένο το διαδικαστικό πλαίσιο που προβλέπεται από το άρθρο 95, η Επιτροπή πρέπει κανονικά να περιορίζεται στην εξέταση της σχετικότητας των στοιχείων που υποβάλλονται από το αιτούν κράτος μέλος, χωρίς να απαιτείται να αναζητήσει η ίδια πιθανούς λόγους αιτιολόγησης.
(46) Καμία από τις μελέτες που αναφέρονται παραπάνω δεν κατέληγε σε απόλυτα συμπεράσματα ως προς τις επιπτώσεις του κρεοσώτου στην ανθρώπινη υγεία, ιδιαίτερα όσον αφορά την καρκινογενετικότητά του, δεδομένου ότι βρισκόταν ακόμη σε εξέλιξη μια ειδικά σχεδιασμένη μελέτη για τη μακροπρόθεσμη καρκινογενετικότητά του. Τη μελέτη αυτή(7) πήρε η Επιτροπή στις αρχές του 1998. Τα ευρήματα όλων αυτών των μελετών εκτίθενται στο κείμενο που ακολουθεί. Επιπλέον, όλες οι μελέτες υποβλήθηκαν στην επιστημονική επιτροπή για την τοξικότητα, την οικοτοξικότητα και το περιβάλλον, η οποία εξέφρασε μια πρώτη γνώμη σχετικά με τους κινδύνους όσον αφορά τον καρκίνο στους οποίους εκτίθενται οι καταναλωτές, από τη χρήση κρεοσώτου και ξύλων επεξεργασμένων με κρεόσωτο, στις 27 Νοεμβρίου 1998. Η γνώμη αυτή αναθεωρήθηκε στις 4 Μαρτίου 1999.
3.1. Αιτιολόγηση για λόγους επιτακτικών αναγκών
3.1.1. Κρεόσωτο - γενικές πληροφορίες
(47) Το κρεόσωτο είναι ένα πολύπλοκο μείγμα από περισσότερες από 200 χημικές ενώσεις, με προεξάρχουσες τους αρωματικούς υδρογονάνθρακες, καθώς και φαινολικές και αρωματικές αζωτούχες και θειούχες ενώσεις. Είναι ένα μεσαίας κλίμακας απόσταγμα λιθανθρακόπισσας (σημείο ζέσεως περίπου 200-400 °C).
(48) Το κρεόσωτο μπορεί να περιέχει πάνω από 30 διαφορετικούς πολυκυκλικούς αρωματικούς υδρογονάνθρακες (PAH) με πιθανή συνολική περιεκτικότητα σε PAH της τάξεως του 85 %. Οι σημαντικότεροι τέτοιοι υδρογονάνθρακες είναι:
- ακεναφθένιο
- ναφθαλίνιο
- φαινανθρένιο
- ανθρακένιο
- φλουορένιο
- φλουορανθένιο
- χρυσένιο
- τριφαινυλένιο
- βενζο[a]ανθρακένιο
- βενζο[b]φλουορανθένιο
- βενζο[k]φλουορανθένιο
- βεμζο[a]πυρένιο
(49) Το βενζο[a]πυρένιο (B[a]P) είναι ένας από τους ενδελεχέστερα διερευνημένους PAH, η δε περιεκτικότητα σε B[a]P χρησιμοποιείται ως δείκτης ή ως ουσία επισήμανσης για σκοπούς ταξινόμησης χωρίς να αντιπροσωπεύει από μόνη της τη συνολογική περιεκτικότητα του κρεοσώτου σε PAH. Ανάλογα με τον τύπο του υπόψη κρεοσώτου, η συγκέντρωση του B[a]P μπορεί να ποικίλλει μεταξύ 0,003 και 0,3 % κατά βάρος (30 έως 3000 ppm). Με εξεζητημένη απόσταξη της λιθανθρακόπισσας και επιλογή των κλασμάτων μπορεί να επιτευχθούν χαμηλότερες συγκεντρώσεις B[a]P ή φαινολικών ενώσεων. Το δυτικοευρωπαϊκό ινστιτούτο συντήρησης ξύλου έχει εκπονήσει διάφορα βιομηχανικά πρότυπα, που χαρακτηρίζονται κυρίως από διαφορετικές περιεκτικότητες σε ειδικά αποστακτικά κλάσματα και, το σπουδαιότερο στα πλαίσια αυτά, από διαφορετικές περιεκτικότητες σε B[a]P. Οι οριακές τιμές στα πρότυπα ταξινόμησης είναι 500 ppm και 50 ppm.
(50) Εφόσον απαιτείται για χρηστικούς ή περιβαλλοντικούς σκοπούς, μπορούν να γίνουν τροποποιήσεις τόσο στις φυσικές όσο και στις χημικές ιδιότητες του κρεοσώτου. Μπορεί να παρασκευαστεί προϊόν χαμηλότερου ιξώδους, που μπορεί να επιστρωθεί καλύτερα με πινέλο, προσθέτοντας συστατικά με χαμηλότερο σημείο ζέσεως, προϊόν που συχνά αποκαλείται carbolineum. Στην οδηγία 94/60/ΕΚ δεν γίνεται διάκριση, αφού από αυτή καλύπτονται και αντιμετωπίζονται με τον ίδιο τρόπο μια ολόκληρη σειρά διαφόρων αποσταγμάτων λιθανθρακόπισσας που χαρακτηρίζονται όλα με τις ονομασίες τους και τους αριθμούς τους EINECS και CAS.
(51) Το κρεόσωτο χρησιμοποιείται κυρίως και σχεδόν αποκλειστκά ως μέσο συντηρήσεως του ξύλου. Οι σημαντικότερες εφαρμογές του συνίστανται σε βιομηχανικές και επαγγελματικές εφαρμογές μεγάλης κλίμακας: τραβέρσες σιδηροδρομικών γραμμών, στύλοι μεταφοράς ηλεκτρικού ρεύματος, υδραυλική μηχανική (προστασία ακτών), γεωργία και οπωροκαλλιέργεια. Το κρεόσωτο και διάφορα παρόμοια προϊόντα χρησιμοποιούνται επίσης και από μεμονωμένους καταναλωτές για σκοπούς συντήρησης ξύλου.
(52) Οι σπουδαιότερες ιδιότητες του κρεοσώτου είναι:
- ισχυρή μυκητοκτόνος δράση,
- ισχυρή εντομοκτόνος δράση,
- μακρά διάρκεια ζωής,
- αντοχή στην απόπλυση και στις καιρικές συνθήκες.
(53) Μια πολύ μικρή ποσότητα κρεοσώτου χρησιμοποιείται σε φαρμακευτικά προϊόντα για τη θεραπεία ορισμένων δερματικών ασθενειών, π.χ. ψωρίαση.
Τοξικότητα των κρεοσώτου
Επιπτώσεις στην ανθρώπινη υγεία
(54) Παρά το γεγονός ότι το κρεόσωτο χρησιμοποιείται ως συντηρητικό του ξύλου πάνω από έναν αιώνα, υπάρχουν λίγα μόνον δημοσιευμένα στοιχεία για τις επιπτώσεις του στους ανθρώπους από την παρατεταμένη έκθεση σε αυτό. Πολλές από τις μελέτες είναι μάλλον παλιές και δεν συμβαδίζουν πάντοτε με τα σύγχρονα πρότυπα όσον αφορά την τεκμηρίωση.
(55) Η έκθεση μπορεί να επέλθει μέσω εισπνοής, κατάποσης ή επαφής με το δέρμα. Το κρεόσωτο θεωρείται ηπίως έως μετρίως τοξικό στην κατάποση. Οι περισσότερες επιδράσεις που προκύπτουν υπό πειράματα σε ζώα και επιδημιολογικές μελέτες σε ανθρώπους σχετίζονται με τη δερματική επαφή.
(56) Η δερματική φωτοευαισθησία από τη λιθανθρακόπισσα περιγράφεται από πολλούς συγγραφείς. Σε εργαζομένους που εκτίθενται στο κρεόσωτο έχει αναφερθεί η εμφάνιση ερεθιστικών συμπτωμάτων, σπίλων, αποχρωματισμού του δέρματος και δερματικών σκασιμάτων. Η πλέον πρόσφατη μελέτη σε εργαζομένους που εκτίθενται στο κρεόσωτο στη Σουηδία και τη Νορβηγία δημοσιεύτηκε το 1992(8). Στη μελέτη εξετάστηκαν εργαζόμενοι που εκτέθηκαν σε κρεόσωτο μεταξύ των ετών 1950 και 1975. Οι ερευνητές βρήκαν μια κάπως χαμηλότερη συνολική συχνότητα εμφάνισης καρκίνου από την αναμενόμενη και αυξημένο κίνδυνο καρκίνου του δέρματος και των χειλέων καθώς και λεμφωμάτων μη ανηκόντων στα τύπου Hodgkin. Η σύσταση όμως του κρεοσώτου δεν τεκμηριώθηκε και οι συγγραφείς συμπεραίνουν ότι λόγω του μικρού αριθμού περιπτώσεων δεν μπορούν να εξαχθούν έγκυρα συμπεράσματα. Η αύξηση μπορεί να αποδοθεί στην έκθεση τόσο στο κρεόσωτο όσο και στο ηλιακό φως. Σε μια άλλη μελέτη(9) διαπιστώθηκε αυξημένος κίνδυνος θνησιμότητας από καρκίνο του οσχέου σε εργαζομένους στην κατασκευή τούβλων που εκτέθηκαν σε κρεόσωτο κατά την περίοδο 1911-1938. Και στην περίπτωση αυτή, ούτε η περιεκτικότητα του κρεοσώτου σε B[a]P ούτε και κάποια σαφής σχέση δόσης-απόκρισης είναι γνωστές.
(57) Με βάση κυρίως πειράματα σε ζώα, στα οποία το δέρμα ποντικών εκτίθετο τακτικά σε διαλύματα B[a]P σε ακετόνη κατά τη διάρκεια της ζωής τους(10), ο διεθνής οργανισμός έρευνας του καρκίνου (IARC) κατέταξε το κρεόσωτο στην ομάδα 2Α των καρκινογόνων ουσιών για τον άνθρωπο. Το IARC εκτιμά ότι για τις ουσίες αυτής της κλάσης υπάρχουν επαρκή στοιχεία που αποδεικνύουν ότι το κρεόσωτο είναι καρκινογόνο για τα ζώα και ορισμένα στοιχεία από επιδημιολογικές μελέτες που οδηγούν στο συμπέρασμα ότι το κρεόσωτο μπορεί να είναι καρκινογόνο για τους ανθρώπους. Δεν υπάρχουν σημαντικά νέα στοιχεία από πιο πρόσφατες έρευνες που να μπορούν να επηρεάσουν αυτά τα συμπεράσματα.
(58) Για αρκετά χρόνια, εμπειρογνώμονες από τα κράτη μέλη εξέτασαν το θέμα της κατάταξης του κρεοσώτου, άλλων αποσταγμάτων λιθανθρακόπισσας, καθώς και διαφόρων ακόμη παρόμοιων πολύπλοκων ουσιών, στα πλαίσια της οδηγίας 67/548/ΕΟΚ του Συμβουλίου, της 27ης Ιουνίου 1967, σχετικά με την ταξινόμηση, συσκευασία και επισήμανση των επικίνδυνων ουσιών(11), όπως τροποποιήθηκε τελευταία από την οδηγία 99/33/ΕΚ(12). Με βάση τα ίδια κατά κύριο λόγο στοιχεία με εκείνα του IARC, κατά την εκπόνηση της οδηγίας 94/69/ΕΚ της Επιτροπής(13) για την 21η προσαρμογή στην τεχνική πρόοδο, επιτεύχθηκε συμφωνία σύμφωνα με την οποία το κρεόσωτο και ορισμένα άλλα αποστάγματα της λιθανθρακόπισσας κατατάσσονται ως καρκινογόνα κατηγορίας 2 και πρέπει να επισημαίνονται με τη φράση κινδύνου R 45 "Μπορεί να προκαλέσει καρκίνο". Εντούτοις, η κατάταξη αυτή ως καρκινογόνου δεν χρειάζεται να εφαρμόζεται εφόσον μπορεί να αποδειχθεί ότι η ουσία περιέχει λιγότερο από 0,005 % (= 50 ppm) κατά βάρος B[a]P(14). Εδώ υπάρχει μια διαφορά σε σχέση με την κατάταξη IARC, που εφαρμόζεται χωρίς καμία απολύτως σύνδεση με την περιεκτικότητα σε B[a]P.
(59) Η επιλογή του ορίου των 50 ppm στη συγκέντρωση του B[a]P για σκοπούς ταξινόμησης στην κοινοτική νομοθεσία με σκοπό τη διάκριση καρκινογόνων και μη καρκινογόνων αποσταγμάτων λιθανθρακόπισσας έγινε δεκτή από τα κράτη μέλη στην ομάδα εργασίας για την προσαρμογή της οδηγίας 67/548/ΕΟΚ στην τεχνική πρόοδο μόνον με βάση κοινή δήλωση της Επιτροπής και των κρατών μελών. Σε αυτή δηλώνεται ότι η κατάσταση είναι δυνατόν να επανεξεταστεί όταν γίνουν γνωστά τα αποτελέσματα της ανωτέρω αναφερθείσας επιστημονικής μελέτης του Fraunhofer Institute, που είχε ξεκινήσει από τη βιομηχανία σε συνεργασία με τον IARC και ήταν σε εξέλιξη εκείνη την εποχή. Πρέπει να σημειωθεί ότι το 1994, δεν υπήρχαν διαθέσιμα πειραματικά στοιχεία που να αποδεικνύουν αν κρεόσωτο με περιεκτικότητα μικρότερη από 50 ppm σε B[a]P είναι καρκινογόνο ή μη. Η κατάσταση αυτή έχει αλλάξει και τα αποτελέσματα της μελέτης Fraunhofer θα παρουσιαστούν παρακάτω.
(60) Δεν υπάρχουν πολλά στοιχεία σχετικά με την τοξικοκινητικότητα του κρεοσώτου στους ανθρώπους ή τα πειραματόζωα. Μόνον σε ορισμένες πολύ πρόσφατες μελέτες ερευνήθηκε η ποσοτική απορρόφηση των PAH μέσω του δέρματος μετρώντας τους εκκρινόμενους μεταβολίτες πυρενίου(15): η απορρόφηση εμφανίζεται να ποικίλλει μεταξύ ατόμων και μεταξύ διαφόρων σημείων στο ίδιο άτομο. Σε μια ξεχωριστή μελέτη(16), μετρήθηκε η δερματική απορρόφηση διαφόρων ενώσεων PAH. Ενώσεις PAH υψηλότερου μοριακού βάρους από το πυρένιο, π.χ. το B[a]P, απορροφήθηκαν βραδύτερα. Οποιαδήποτε εκτίμηση πρόσληψης B[a]P με βάση το πυρένιο θα οδηγήσει συνεπώς σε υπερεκτιμήσεις και μπορεί να θεωρηθεί ως συντηρητική.
(61) Πρέπει να σημειωθεί ότι όλες οι επιδράσεις που παρατηρούνται σε πειραματόζωα ή σε επιδημιολογικές έρευνες σε ανθρώπους βασίζονται σε υψηλού επιπέδου χρόνιες εκθέσεις. Δεν έχουν βρεθεί στη βιβλιογραφία αναφορές παραδειγμάτων καρκίνου του δέρματος (ή άλλου τύπου καρκίνου) που να μπορούν να αποδοθούν στην έκθεση στο κρεόσωτο σε μη επαγγελματικό περιβάλλον.
(62) Έκθεση των καταναλωτών μπορεί να συμβεί κατά τη διάρκεια της χρήσης παρασκευασμάτων συντήρησης ξύλου που περιέχουν κρεόσωτο (ή carbolineum) με επίθεση με πινέλο (δερματική και εισπνευστική) ή μέσω της χρήσης επεξεργασμένων ξύλων (π.χ. ενήλικες κατά τη διάρκεια της κατασκευής φρακτών ή άλλων ξύλινων κατασκευών για ιδιωτική χρήση, παιδιά που παίζουν σε κατασκευές από επεξεργασμένα ξύλα). Δεν υπάρχουν διαθέσιμα στοιχεία μετρήσεων σχετικά με την έκθεση καταναλωτών στο κρεόσωτο, είτε απευθείας μέσω χρήσης του προϊόντος είτε εμμέσως μέσω επαφής με ξύλα επεξεργασμένα με κρεόσωτο. Στις μελέτες έχουν αναπτυχθεί διάφορα μοντέλα και υπολογισμοί έκθεσης που θα συζητηθούν αργότερα.
Επιδράσεις στο περιβάλλον
(63) Υπάρχουν αρκετές χώρες στις οποίες έχει αναφερθεί περιβαλλοντική ρύπανση από κρεόσωτο και όπου συχνά πηγή της ρύπανσης είναι διάφορες παλιές εγκαταστάσεις επεξεργασίας ξύλων. Πράγματι, οι περισσότερες πληροφορίες για την τύχη του κρεοσώτου στο περιβάλλον έχουν ληφθεί από βιομηχανικές εκχύσεις κρεοσώτου και από ρυπάνσεις που προκλήθηκαν από εγκαταλελειμμένα εργοστάσια κρεοσώτου. Η περιβαλλοντική ρύπανση ανιχνεύθηκε με ανάλυση επιλεγμένων ενώσεων PAH, κυρίως B[a]P.
(64) Το κρεόσωτο είναι τοξικό για ορισμένους οργανισμούς του εδάφους και λίαν τοξικό για τους υδρόβιους οργανισμούς (με τιμές 96h LC-50 συχνά κάτω του 1 mg/l). Πολλά από τα συστατικά του είναι βιοσυσσωρεύσιμα.
(65) Τα κύρια χαρακτηριστικά των PAH στο περιβάλλον είναι:
- οι PAH ενώνονται ισχυρά με την οργανική ύλη του εδάφους,
- ο ρυθμός αποικοδόμησης των PAH στο έδαφος και άλλα σημεία του περιβάλλοντος είναι σχετικά βραδύς. Τα υπολείμματα κρεοσώτου μπορεί να παραμείνουν για πολλά χρόνια στο περιβάλλον ( &gt; 20-30 χρόνια),
- οι κύριες διεργασίες διάσπασης είναι η φωτοαποικοδόμηση (δηλαδή με την επίδραση της ηλιακής ακτινοβολίας) και η μικροβιακή αποικοδόμηση (δηλαδή με την επίδραση ορισμένων βακτηρίων). Μικροβιακή αποικοδόμηση μπορεί να γίνει τόσο υπό αερόβιες όσο και υπό αναερόβιες συνθήκες. PAH με τέσσερις ή περισσότερους δακτυλίους μπορεί να είναι ασθενώς αποικοδομήσιμοι,
- PAH που φθάνουν στα ύδατα μεταφέρονται ταχέως στην ιλύ,
- στα ύδατα, οι περισσότεροι από τους χαμηλού μοριακού βάρους PAH απομακρύνονται κυρίως με μικροβιακή αποικοδόμηση ενώ οι υψηλότερου μοριακού βάρους ενώσεις με φωτοξείδωση και καθίζηση. Η μικροβιακή αποικοδόμηση των πιο υδατοδιαλυτών PAH γίνεται υπό αερόβιες και αναερόβιες συνθήκες. Οι PAH έχει βρεθεί ότι βιοσυσσωρεύονται σε διάφορα υδρόβια είδη.
(66) Εκπομπές PAH στον αέρα, το νερό και το έδαφος μπορούν να εμφανιστούν κατά τη διάρκεια της διαδικασίας διαπότισης και αποθήκευσης στους χώρους διαπότισης, καθώς και κατά τη διάρκεια της χρήσης επεξεργασμένων ξύλων. Εντούτοις, οι PAH που ανευρίσκονται στα διάφορα περιβάλλοντα προέρχονται από διάφορες πηγές (π.χ. από τις διάφορες καύσεις, την κυκλοφορία, κ.λπ.) και είναι συχνά δύσκολο να αποδοθεί η ύπαρξή τους σε κάποια συγκεκριμένη πηγή, όπως π.χ. σε ξύλα επεξεργασμένα με κρεόσωτο.
(67) Μελέτη(17) που έγινε στη Σουηδία έδειξε ότι μετά 40 χρόνια στο έδαφος, στύλοι διαποτισμένοι με κρεόσωτο είχαν χάσει μέρος των ουσιών που περιέχονται στο κρεόσωτο, ιδιαίτερα εκείνες με χαμηλά σημεία ζέσεως (&lt; 270 °C). Το μεγαλύτερο μέρος είχε χάσει το τμήμα των στύλων που ήταν πάνω από το έδαφος. Η κινητικότητα όμως των αποπλυμένων ουσιών ήταν πολύ χαμηλή καθώς αυτές μπορούσαν να ανιχνευθούν μόνον στο έδαφος γύρω από τους στύλους. Το γεγονός αυτό συνάδει με την παρατήρηση ότι η κινητικότητα των PAH στο έδαφος είναι εξαιρετικά χαμηλή λόγω της ισχυρής τους απορρόφησης στην οργανική ύλη του εδάφους.
(68) Η παρουσία υψηλών επιπέδων PAH στα υδάτινα περιβάλλοντα αποδίδεται συχνά στην παρουσία ξύλων επεξεργασμένων με κρεόσωτο. Η μετανάστευση συστατικών του κρεοσώτου από τα επεξεργασμένα ξύλα στο νερό είναι μεγαλύτερη στο γλυκό νερό απ' ότι στο θαλασσινό νερό, πράγμα που έχει αποδειχθεί σε πολλές μελέτες. Η μετανάστευση φαίνεται να είναι πιο περιορισμένη στο θαλασσινό νερό. Σε μια μελέτη, έπειτα από δέκα χρόνια στη θάλασσα, ναυτικές κατασκευές με πασσάλους διατηρούσαν το 93 % της αρχικής συστάσεως σε ενώσεις κρεοσώτου(18). Τεκμηριωμένα στοιχεία για τη ρύπανση της ιλύος του βυθού από κρεόσωτο αποπλυμένο από προστατευτικά αναχώματα υπάρχουν τόσο για την Ολλανδία(19) όσο και σε μελέτες σχετικές με τη ρύπανση που προέρχεται από παλιές εγκαταστάσεις διαπότισης.
(69) Όσον αφορά την έκθεση των ανθρώπων, τα σημερινά στοιχεία μετρήσεων για τη ρύπανση του περιβάλλοντος από PAH που προέρχονται από κρεόσωτο είναι ελαχιστότατα.
3.1.2. Η δανική θέση
(70) Η Δανία θεωρεί το κρεόσωτο, άσχετα με την περιεκτικότητα του σε B[a]P, ως καρκινογόνο και όχι μόνον εάν η περιεκτικότητά του σε B[a]P είναι μεγαλύτερη από τα 50 ppm, όπως ταξινομείται στην οδηγία 94/69/ΕΚ, 21η προσαρμογή στην τεχνική πρόοδο της οδηγίας 67/548/ΕΟΚ. Αντίθετα με την ταξινόμηση στην ΕΚ, η ταξινόμηση του κρεοσώτου από τον IARC εφαρμόζεται χωρίς όρια στην περιεκτικότητά του σε B[a]P. Δεν υπάρχουν διαθέσιμα στοιχεία σχετικά με τις καρκινογόνες ιδιότητες κρεοσώτου που περιέχει λιγότερο από 50 ppm B[a]P.
(71) Το κρεόσωτο αξιολογείται ήπιο έως μετρίως τοξικό σε περίπτωση κατάποσης και δερματικής επαφής και ως ερεθιστικό για το δέρμα και τα μάτια. Προκαλεί φωτοτοξικότητα του δέρματος και έχει καταδειχθεί ότι είναι καρκινογόνο για το δέρμα των ζώων. Η παρουσία συγκαρκινογόνων μπορεί να παίξει σημαντικό ρόλο στην ανάπτυξη καρκίνου. Προκαλεί επίσης φωτοτοξικό έκζεμα έπειτα από δερματική επαφή σε συνδυασμό με το ηλιακό φως.
(72) Η Δανία θεωρεί ότι η λόγω επαγγέλματος έκθεση στο κρεόσωτο αυξάνει τη συχνότητα εμφάνισης καρκίνου του δέρματος στους εργάτες. Ο ισχυρισμός αυτός τεκμηριώνεται με παραπομπή στην ανωτέρω αναφερόμενη μελέτη μεταξύ εργατών σε σκανδιναβικά εργοστάσια διαπότισης με κρεόσωτο(20).
(73) Εκτός από τη δερματική επαφή με κρεόσωτο ή επεξεργασμένα προϊόντα, η λόγω επαγγέλματος έκθεση σε PAH συμβαίνει και μέσω εισπνοής του μολυσμένου αέρα του εργασιακού χώρου. Η διαπότιση ξύλων με κρεόσωτο συμβάλλει στην ατμοσφαιρική μόλυνση με PAH. Η Δανία έχει μια οριακή τιμή 200 ϴg/m3 για τους εργασιακούς χώρους που μετριέται στο βενζολοδιαλυτό σωματιδιακό κλάσμα. Το δανικό μνημόνιο περιέχει παράδειγμα μετρήσεων από ένα αμερικανικό εργοστάσιο (που έγιναν πριν από το 1985) όπου βρέθηκαν αποτελέσματα της τάξης των 0,05-650 ϴg/m3. Σε ορισμένες έρευνες, η συγκέντρωση του B[a]P μετρήθηκε χωριστά. Ειδικά όταν το επεξεργασμένο ξύλο θερμαίνεται όπως στη χειρωνακτική συγκόλληση μεταλλικού τόξου η συγκέντρωση του B[a]P είναι σημαντική (0,39 έως 0,89 ϴg/m3). Μεταβολίτες ενώσεων του κρεοσώτου μπορούν να βρεθούν στα ούρα εργατών κρεοσώτου έπειτα από εισπνοή και δερματική έκθεση.
(74) Έκθεση όχι λόγω επαγγέλματος (καταναλωτών) συμβαίνει μέσω επεξεργασμένων ξύλων, π.χ. παλιές σιδηροδρομικές τραβέρσες χρησιμοποιούνται στη Δανία σε κήπους και παιδικές χαρές. Δερματική έκθεση μπορεί να συμβεί κατά τη διάρκεια εξωτερικών δραστηριοτήτων, ιδιαίτερα το καλοκαίρι όταν οι υψηλές θερμοκρασίες οδηγούν σε αυξημένες συγκεντρώσεις κρεοσώτου στην επιφάνεια των ξύλων ενώ και η εκτεθειμένη γυμνή επιφάνεια δέρματος είναι μεγαλύτερη. Δείγματα ξύλου από την επιφάνεια παλιών τραβερσών σιδηροδρομικών γραμμών που χρησιμοποιούνται σε παιδικές χαρές εμφάνισαν υψηλές συγκεντρώσεις B[a]P (δεν παρέχονται συγκεκριμένα στοιχεία).
(75) Έκθεση όχι λόγω επαγγέλματος μπορεί επίσης να επέλθει αν διαποτισμένα ξύλα χρησιμοποιηθούν σε κατασκευαστικές εργασίες και σε συνδυασμό με την επιφανειακή κατεργασία με βαφές κρεοσώτου.
(76) Η καύση επεξεργασμένων με κρεόσωτο σιδηροδρομικών τραβερσών σε ανοικτούς χώρους οδηγεί σε υψηλές συγκεντρώσεις PAH. Εάν ως άριστος δείκτης κινδύνου για καρκίνο χρησιμοποιηθούν οι διά βίου συσσωρευόμενες δόσεις, η για μία φορά οξεία έκθεση σε ικανή απόσταση διαχωρισμού απολήγει πιθανόν σε ασήμαντο κίνδυνο, ενώ οι πολλαπλές εκθέσεις μπορεί να παρουσιάσουν μη αποδεκτούς κινδύνους (για όλα αυτά, στο δανικό μνημόνιο δεν παρέχονται συγκεκριμένα στοιχεία).
(77) Οι δανικές αρχές αναφέρουν επίσης ότι το κρεόσωτο έχει επίσης και οικοτοξικές ιδιότητες στο έδαφος και το νερό. Το κρεόσωτο και τα μολυσμένα με κρεόσωτο ιζήματα εμφανίζουν υψηλή οξεία τοξικότητα απέναντι σε υδρόβιους οργανισμούς. Πολλές από τις ουσίες του κρεοσώτου μπορούν να βιοσυσσωρεύονται στη φύση. Η υψηλή οξεία τοξικότητα απέναντι σε υδρόβιους οργανισμούς και τα λιποφιλικά χαρακτηριστικά του κρεοσώτου και πολλών από τα συστατικά του, που βοηθούν στη βιοσυσσώρευση, το καθιστά ανεπιθύμητη ουσία στο περιβάλλον.
(78) Οι PAH εξατμίζονται από τα επεξεργασμένα με κρεόσωτο ξύλα και η σύσταση αλλάζει με το χρόνο. Ορισμένοι από τους PAH στην επιφάνεια του εδάφους μπορούν να αποικοδομούνται από την ηλιακή αντινοβολία. Η μικροβιακή αποικοδόμηση μπορεί επίσης να συμβάλει στην απομάκρυνση των PAH. Μικροβιακή αποικοδόμηση μπορεί να συμβεί υπό αερόβιες και αναερόβιες συνθήκες. Οι ενώσεις PAH με τέσσερις ή περισσότερους δακτυλίους δεν αποικοδομούνται σε μεγάλο βαθμό. Η αποικοδόμηση δεν είναι πλήρης και έχουν γίνει μελέτες σε θερμοκρασία νερού πάνω από 20 °C ενώ η θερμοκρασία στα δανικά υπόγεια ύδατα είναι κάτω από τους 10 °C. Καθώς η θερμοκρασία και η ηλιακή ακτινοβολία είναι σε χαμηλότερα επίπεδα στη Δανία σε σύγκριση με άλλες χώρες της Κοινότητας, η φωτοχημική και μικροβιακή αποικοδόμηση παρουσιάζονται μειωμένες.
(79) Συνοψίζοντας, η χρήση κρεοσώτου στη Δανία θα συμβάλει αυξητικά στη ρύπανση από PAH, που ήδη υφίσταται, και η οποία εμφανίζει πολύ βραδεία αποικοδομησιμότητα λόγω της γεωγραφικής θέσης και των κλιματικών συνθηκών της Δανίας. Η καύση ξύλων επεξεργασμένων με κρεόσωτο μπορεί να αποδεσμεύσει υψηλές συγκεντρώσεις PAH. Εφόσον τα επεξεργασμένα ξύλα καούν σε τζάκια οικιών, οι συγκεντρώσεις αυτές αυξάνουν τους κινδύνους για την ανθρώπινη υγεία.
(80) Το κρεόσωτο περιέχει επίσης και άλλες εκτός από το B[a]P ουσίες που είναι επιβλαβείς στην υγεία και μπορεί να απειλήσουν την ποιότητα του πόσιμου νερού στη Δανία εφόσον περάσουν στα υπόγεια νερά. Οι φαινόλες, το ναφθαλίνιο και τα βενζοπυρένια είναι ορισμένες από τις ουσίες του κρεοσώτου που μπορούν να φθάσουν στα υπόγεια ύδατα. Η συγκέντρωση υπερβαίνει τα δανικά κριτήρια ποιότητας. Η Δανία χρησιμοποιεί μη καθαρισμένα υπόγεια νερά ως πόσιμο νερό.
3.1.3. Αξιολόγηση της δανικής θέσης
(81) Οι θέσεις των δανικών αρχών πρέπει να αξιολογηθούν σε σύγκριση με τις πληροφορίες για την τοξικότητα και την οικοτοξικότητα του κρεοσώτου. Επιπλέον, πρέπει να σημειωθεί ότι όλες οι πληροφορίες σχετικά με τις ανησυχίες που προκαλεί το κρεόσωτο για την ανθρώπινη υγεία και το περιβάλλον, που αναφέρονται από τις δανικές αρχές, είναι παλιές και ήταν ήδη γνωστές κατά την εποχή της σύνταξης της οδηγίας 94/60/ΕΚ. Ειδικά, τα διαθέσιμα στοιχεία για την καρκινογενετικότητα είχαν συζητηθεί σε μεγάλη έκταση κατά την ετοιμασία της οδηγίας όσον αφορά την ταξινόμηση του κρεοσώτου.
(82) Όλα τα συμπεράσματα των διαφόρων μελετών έχουν αναφερθεί στο γενικό πληροφοριακό μέρος ανωτέρω. Πολύ πρόσφατα μόνον, δόθηκαν ορισμένα πειραματικά δεδομένα που δείχνουν ότι ο κίνδυνος καρκινογένεσης από κρεόσωτο που περιέχει λιγότερο από 50 ppm B[a]P ενδέχεται να μην είναι αμελητέος.
(83) Όσον αφορά την έκθεση των εργαζομένων λόγω εισπνοής, είναι αμφίβολο αν τα στοιχεία των μετρήσεων που έγιναν αρκετά χρόνια πριν σε ένα αμερικανικό εργοστάσιο έχουν κάποια σημασία για το δανικό μοντέλο, όπου υπάρχουν σχετικά πρότυπα που διασφαλίζουν υψηλό βαθμό προστασίας για τους εργαζομένους. Περαιτέρω, οι ολλανδικές αρχές στην αίτησή τους για εφαρμογή του πρότερου άρθρου 100α παράγραφος 4 της συνθήκης ΕΚ όσον αφορά την ίδια αυτή οδηγία, εξέτασαν και αυτές τους κινδύνους για τους εργαζομένους από πλευράς εισπνοής και κατέληξαν στο συμπέρασμα ότι οι εμπερικλειόμενοι κίνδυνοι είναι αποδεκτοί.
(84) Η μελέτη, στην οποία οι δανικές αρχές βασίζουν τον ισχυρισμό τους ότι η έκθεση στο κρεόσωτο οδηγεί σε υψηλότερες συχνότητες κινδύνου εμφάνισης καρκίνου, έχει ήδη αναφερθεί παραπάνω(21). Στην πράξη, τα συμπεράσματα αυτών των ίδιων των συγγραφέων είναι λιγότερο σαφή από εκείνα των δανικών αρχών ("μη έγκυρα συμπεράσματα"). Το ίδιο ισχύει και για τις υπόλοιπες επιδημιολογικές μελέτες.
(85) Όσον αφορά την έκθεση που δεν οφείλεται σε επαγγελματικούς λόγους, πρέπει να υπογραμμιστεί ότι όλα τα δυσμενή για την υγεία αποτελέσματα έχουν παρατηρηθεί σε περιπτώσεις υψηλού επιπέδου χρόνιας έκθεσης σε πειραματόζωα ή σε επαγγελματικά περιβάλλοντα. Δεν βρέθηκαν αναφορές στη βιβλιογραφία παραδειγμάτων καρκίνου του δέρματος (ή σε άλλα σημεία) που να μπορούν να αποδοθούν στην έκθεση στο κρεόσωτο σε μη επαγγελματικά περιβάλλοντα.
(86) Στη Δανία, η συντήρηση του ξύλου με κρεόσωτο γινόταν περισσότερο από εδώ και 100 χρόνια. Το 1987, όταν εφαρμόστηκε το σύστημα παροχής εγκρίσεων, λειτουργούσαν τρία εργοστάσια διαπότισης. Οι επιμέρους άδειες επέτρεπαν τη χρήση κρεοσώτου μόνον για την επεξεργασία ξύλων σε κλειστές βιομηχανικές εγκαταστάσεις. Η χρήση επεξεργασμένων ξύλων περιορίστηκε σε τραβέρσες σιδηροδρομικών γραμμών και στύλους. Η τελευταία άδεια έληξε τον Ιανουάριο του 1991. Από τότε δεν έχουν έχουν δοθεί εγκρίσεις. Στον πίνακα 2 εμφαίνονται στοιχεία για τη χρήση επεξεργασμένων με κρεόσωτο ξύλων στην Ευρώπη το 1990, δηλαδή πριν να λήξει η τελευταία άδεια για χρήση κρεοσώτου στη Δανία.
(87) Ηδη το 1990, η Δανία κατείχε την προτελευταία θέση στη χρήση κρεοσωτομένων ξύλων ανά κεφαλή και μία από τις χαμηλότερες ανά επιφάνεια. Η πτώση στη χρήση κρεοσωτομένων ξύλων είχε αρχίσει ήδη από τις αρχές της δεκαετίας του 70 προς όφελος άλλων διαποτιστικών ουσιών, όπως τα σύμπλοκα χαλκού-χρωμίου-αρσενικού (ΧΧΑ).
(88) Στη Δανία, δεν υπάρχουν διαθέσιμες επιδημιολογικές ενδείξεις, ούτε αναφορές δυσμενών συμβάντων, ούτε και στοιχεία ή εκτιμήσεις για την πρόσληψη κρεοσώτου από διαφόρων ειδών εκθέσεις. Δεν είναι συνεπώς δυνατόν να γίνουν άμεσες εκτιμήσεις της ποσότητας κρεοσώτου που προσλαμβάνεται ή επηρεάζει το δανικό πληθυσμό. Δεδομένης πάντως της χαμηλής χρήσης ανά κεφαλή και επιφάνεια, η έκθεση είναι πιθανόν χαμηλότερη. Εάν εφαρμοστεί η οδηγία 94/60/ΕΚ θα υπάρξει πιθανόν κάποια αύξηση, δεν είναι όμως δυνατόν να γίνουν ποσοτικές εκτιμήσεις. Εντούτοις, ακόμη και κάποια σημαντική αύξηση δεν θα μπορούσε να οδηγήσει στην εμφάνιση τιμών εκθέσεως υψηλότερων από τις άλλες ευρωπαϊκές χώρες.
Πίνακας 2
Κατανάλωση κρεοσωτομένου ξύλου στην Ευρώπη (1990)((Πηγή: βλέπε υποσημείωση 19 (σ. 6 της έκθεσης).))
ΘΕΣΗ ΠΙΝΑΚΑ
(89) Η Δανία αναφέρεται στις εκπομπές PAH από επεξεργασμένα ξύλα όταν καίγονται από καταναλωτές. Δεν παρουσιάζονται στοιχεία για τις ποσότητες ξύλων που διατίθενται με τον τρόπο αυτό. Περαιτέρω, πρέπει να σημειωθεί ότι η καύση των ξύλων (επεξεργασμένων ή μη) παράγει πάντοτε μια ορισμένη ποσότητα PAH. Οι ανησυχίες των δανικών αρχών όσον αφορά τη διάθεση παλαιών και εκτός χρήσεως τραβερσών δεν διαφέρει από την κατάσταση που επικρατεί σε άλλες χώρες με αγορά μεταχειρισμένων (δεύτερο χέρι) ξύλων επεξεργασμένων με κρεόσωτο και δεν μπορούν να αποτελέσουν απόδειξη ύπαρξης κάποιας ειδικής κατάστασης.
(90) Η ρύπανση του περιβάλλοντος από πηγές σχετικές με το κρεόσωτο μπορεί να γίνει και από εκπομπές στον αέρα και το νερό από εργοστάσια διαπότισης με κρεόσωτο, διαφυγές και εκχύσεις από εκτός χρήσεως εργοστάσια και τη διασπορά συστατικών του κρεοσώτου από επεξεργασμένα ξύλα στο έδαφος και το νερό. Ως εκ τούτου, είναι δυνατόν PAH να μολύνουν χερσαίους και υδρόβιους οργανισμούς. Εντούτοις, οι PAH που ανευρίσκονται στα διάφορα περιβάλλοντα προέρχονται από ποικίλες πηγές και είναι συχνά δύσκολο να τους αποδώσουμε σε κάποια συγκεκριμένη πηγή, όπως π.χ. το κρεόσωτο.
(91) Στη Δανία, κρεοσωτικές ενώσεις βρέθηκαν μόνον στο έδαφος και σε υπόγεια νερά κοντά σε κλειστές εγκαταστάσεις διαπότισης ξύλων. Η Δανία έχει καθορίσει κατευθυντήριες οριακές τιμές για ορισμένες οργανικές ουσίες στο έδαφος και τα νερά. Το σύνολο των PAH θα πρέπει να είναι κάτω από το 1 mg/kg επί ξηρού για την αποφυγή οικοτοξικολογικών επιδράσεων. Για το B[a]P μεμονωμένα, η οριακή τιμή είναι 0,1 mg/kg. Το ποιοτικό κριτήριο στα υπόγεια ύδατα είναι 0,2 µg/l για το άθροισμα των έξι PAH (συμπεριλαμβανομένου του B[a]P). Σε ορισμένους μολυσμένους τόπους (κλειστές εγκαταστάσεις διαπότισης), βρέθηκαν συγκεντρώσεις B[a]P μέχρι 320 mg/kg στο έδαφος και μέχρι 3 µg/l σε ορισμένα δείγματα νερού. Εντούτοις, δεν δίνονται στοιχεία για την κανονική ή γενική κατάσταση.
(92) Όσον αφορά την ειδική κατάσταση στη Δανία της οποίας γίνεται επίκληση στην αίτηση, έχει εφαρμογή η ακόλουθη ανάλυση: Η Δανία ισχυρίζεται ότι έχει ειδικό πρόβλημα λόγω του ότι εν γένει το πόσιμο νερό προέρχεται απευθείας από μη καθαρισμένα υπόγεια ύδατα, πράγμα που σημαίναι ότι απαιτείται ειδική προστασία. Η χρήση επεξεργασμένων ξύλων μπορεί να οδηγήσει στη μόλυνση των υπογείων υδάτων μέσω της απόπλυσης κρεοσωτικών ενώσεων από τα επεξεργασμένα ξύλα που έρχονται σε επαφή με το έδαφος. Προς το παρόν, υπάρχουν τρία σημεία με κλειστά εργοστάσια διαπότισης στη Δανία όπου βρέθηκαν υψηλά επίπεδα PAH σε υπόγεια ύδατα και όπου τα προσκείμενα υπόγεια ύδατα αποκλείονται ως πηγή πόσιμου νερού. Η μόλυνση αυτή οφείλεται εντούτοις στις λειτουργικές πρακτικές των εγκαταστάσεων διαπότισης και δεν μπορεί να γενικευθεί σε όλα τα επεξεργασμένα με κρεόσωτο ξύλα που χρησιμοποιούνται ως τραβέρσες ή ως στύλοι. Όπως καταδείχθηκε παραπάνω, είναι απίθανο να υπάρχει σημαντική διαφυγή PAH από ξύλα επεξεργασμένα με κρεόσωτο στο έδαφος ή τα υπόγεια ύδατα επειδή αυτοί παραμένουν κατά το πλείστον σε μικρή απόσταση από τους στύλους και τους πασάλους από τους οποίους προέρχονται, ακόμη και έπειται από πολλά χρόνια επαφής. Οι PAH απορροφώνται ισχυρά στην οργανική εδαφική ύλη και η πιθανότητα να φθάσουν στα υπόγεια νερά είναι ελάχιστη. Επομένως, δεν έχει ισχύ το επιχείρημα της εν γένει προστασίας των υπόγειων υδάτων από κρεόσωτο που προέρχεται από επεξεργασμένα ξύλα.
(93) Δεν μπόρεσαν να βρεθούν στοιχεία σε σχέση με τη συγκέντρωση κρεωσοτικών συστατικών στα δανικά ύδατα και ιζήματα. Από τις διαθέσιμες πληροφορίες, φαίνεται ότι εκτός από την εντοπισμένη ρύπανση από τις τρείς εκτός χρήσεως εγκαταστάσεις διαπότισης, το δανικό υδάτινο περιβάλλον δεν ρυπαίνεται σοβαρά από κρεόσωτο ή PAH που προέρχονται από αυτό.
(94) Εάν η Δανία εφαρμόσει τις διατάξεις της οδηγίας 94/60/ΕΚ, η έκθεση του πληθυσμού θα αυξηθεί δυνητικά λόγω του ότι τότε θα επιτρέπεται η χρήση κρεοσώτου από τους καταναλωτές, θα αυξηθεί η χρήση επεξεργασμένων ξύλων και η περιεκτικότητα σε B[a]P του κρεοσώτου που θα χρησιμοποιείται στη βιομηχανία για τραβέρσες και στύλους θα είναι υψηλότερη. Είναι μάλλον αδύνατον να εκτιμηθεί το μέγεθος αυτής της αύξησης, καθώς το προϊόν δεν υπάρχει στην αγορά από πολλά χρόνια.
(95) Μια συγκεκριμένη ανησυχία που εκφράστηκε από τις ολλανδικές και γερμανικές αρχές στις αιτήσεις τους για παρέκκλιση από την οδηγία 94/60/ΕΚ βάσει του πρότερου άρθρου 100α παράγραφος 4 της συνθήκης ΕΚ αφορά τις παιδικές χαρές με ξύλινες επεξεργασμένες εγκαταστάσεις. Όπως και στις άλλες αυτές περιπτώσεις, δεν υπάρχουν διαθέσιμα στοιχεία για τη Δανία, τυχόν όμως υπολογισμοί και εκτιμήσεις θα κατέληγαν πιθανόν σε αριθμούς παρόμοιους με εκείνους που περιλαμβάνονται στις μελέτες που έγιναν στα πλαίσια της ολλανδικής, γερμανικής και σουηδικής αίτησης, καθώς το σενάριο των παιδιών που παίζουν σε ξύλινες επεξεργασμένες με κρεόσωτο εγκαταστάσεις δεν είναι εξειδικευμένο κατά χώρα. Συνεπώς, και εδώ εφαρμόζονται οι εκτιμήσεις έκθεσης που έγιναν και στην περίπτωση αυτών των αιτήσεων. Τα αποτελέσματα είναι τα εξής:
(96) Η έκθεση μέσω δερματικής επαφής στην περίπτωση παιδιών που παίζουν σε ξηρά ξύλα επεξεργασμένα με κρεόσωτο και που υπολογίστηκε στη μελέτη που παραγγέλθηκε από την Επιτροπή στα πλαίσια της σουηδικής αίτησης ήταν 0,85 ng/kg βσ/ημέρα για το σενάριο των δύο ωρών την ημέρα, 50 % κάλυψη δέρματος, βάρος σώματος (βσ) 15 kg και 1,7 ng/kg βσ/ημέρα για χρόνο έκθεσης τέσσερις ώρες την ημέρα. Οι ολλανδικές αρχές, στο υπολογιστικό τους μοντέλο, χρησιμοποιώντας μιαν ελαφρώς διαφορετική μεθοδολογία, κατέληξαν σε ημερήσια δόση έκθεσης 2 ng/kg βσ/ημέρα, που είναι πολύ κοντά σε αυτό το αποτέλεσμα και αυξάνει συνεπώς την εμπιστοσύνη. Η έκθεση στη Δανία πρέπει κανονικά να είναι παρόμοια.
(97) Το μέγεθος των κινδύνων που οφείλονται σε τέτοια επίπεδα έκθεσης θεωρούνται ως μη αποδεκτά από τις ολλανδικές αρχές. Περαιτέρω, οι διάφορες μελέτες συνιστούσαν πριν πάρει οποιαδήποτε απόφαση η Επιτροπή, να περιμένει τα αποτελέσματα της μελέτης μακροπρόθεσμης καρκινογενετικότητας που διενεργείτο εκείνο τον καιρό(22) (παρελήφθη στις αρχές του 1998). Τα συμπεράσματα αυτής της μελέτης εξετάστηκαν από την επιστημονική επιτροπή για την τοξικότητα, την οικοτοξικότητα και το περιβάλλον και η ανάλυση παρουσιάζεται παρακάτω.
3.1.4. Αξιολόγηση της επιστημονικής επιτροπής για την τοξικότητα, την οικοτοξικότητα και το περιβάλλον
(98) Κατά την εκπόνηση της οδηγίας 94/69/ΕΚ για την 21η προσαρμογή στην τεχνική πρόοδο της οδηγίας 67/548/ΕΟΚ, είχε γίνει δεκτή ως ασφαλής από τα κράτη μέλη μια περιεκτικότητα σε B[a]P ίση με 50 ppm. Εντούτοις, όπως αναφέρθηκε στην πρώτη αιτιολογική σκέψη, η Επιτροπή και τα κράτη μέλη συμφώνησαν σε κοινή δήλωση για επανεξέταση της κατάστασης με βάση τα αποτελέσματα της μελέτης σχετικά με τις καρκινογόνους ιδιότητες των αποσταγμάτων λιθανθρακόπισσας που πραγματοποιείτο με πρωτοβουλία της βιομηχανίας και σε συνεργασία με τον IARC.
(99) Η μελέτη αυτή(23) υποβλήθηκε στην Επιτροπή τον Ιανουάριο του 1998. Η μελέτη εξέτασε την καρκινογόνο δράση δύο προϊόντων κρεοσώτου που προσφέρονται από την χορηγό εταιρεία (Rüttgers-VfT AG, Γερμανία), και περιέχουν 10 και 275 ppm B[a]P. Λόγω του υψηλού ιξώδους των προϊόντων, τα προϊόντα αυτά δεν μπορούσαν να επιτεθούν απευθείας στο δέρμα των ποντικών αλλά έπρεπε να αραιωθούν σε τολουόλιο. Έτσι, σε ομάδες 62 ποντικών και για χρονικό διάστημα 78 εβδομάδων (δύο φορές την εβδομάδα, 25 µl) επιτέθηκαν διαλύματα με διάφορες συγκεντρώσεις του προϊόντος και επομένως διάφορες συγκεντρώσεις B[a]P, καθώς επίσης και καθαρά διαλύματα B[a]P και διάλυμα-μάρτυρας καθαρού τολουολίου. Κατά τη διάρκεια του χρονικού αυτού διαστήματος παρατηρείτο η ανάπτυξη όγκων, ενώ τα πειραματόζωα εξετάστηκαν προσεκτικά μετά τον τερματισμό της μελέτης.
(100) Η Επιτροπή υπέβαλε τη μελέτη αυτή και όλα τα υπόλοιπα έγγραφα με επιστημονικές πληροφορίες και πληροφορίες έκθεσης για το κρεόσωτο στην επιστημονική επιτροπή για την τοξικότητα, την οικοτοξικότητα και το περιβάλλον (ΕΕΤΟΠ). Η ΕΕΤΟΠ κλήθηκε να εκτιμήσει αν υπήρχαν επαρκή επιστημονικά στοιχεία που να στηρίζουν την άποψη ότι υφίσταται κίνδυνος καρκίνου για τους καταναλωτές από κρεόσωτο που περιέχει λιγότερο από 50 ppm B[a]P ή/και από ξύλα επεξεργασμένα με κρεόσωτο αυτού του τύπου και, σε καταφατική περίπτωση, αν μπορεί να αξιολογηθεί ή να δοθεί ποσοτική εκτίμηση του μεγέθους του. Η ΕΕΤΟΠ εξέφρασε τη γνώμη της στις 27 Νοεμβρίου 1998. Η γνώμη αυτή αναθεωρήθηκε στις 4 Μαρτίου 1999.
(101) Η ΕΕΤΟΠ παρατηρεί ότι η μελέτη Fraunhofer είναι σωστά σχεδιασμένη και επανεπιβεβαιώνει την καρκινογόνο δράση των παρασκευασμάτων λιθανθρακόπισσας. Λόγω της γονιδιοτοξικής ικανότητας των PAH, συμπεριλαμβανομένου του B[a]P, δεν υπάρχει κατώτατο όριο συγκέντρωσης που να προσδιορίζει την καρκινογενετικότητα. Η μελέτη δείχνει σαφώς την ύπαρξη γραμμικής σχέσεως δόσεως-απόκρισης μεταξύ της περιεκτικότητας των χορηγηθεισών παρασκευασμάτων σε B[a]P και του αριθμού των αναπτυχθέντων όγκων σε ζώα. Και τα δύο παρασκευάσματα έχουν πενταπλάσια ικανότητα πρόκλησης δερματικών καρκίνων από το καθαρό B[a]P, πιθανόν λόγω της παρουσίας και των υπόλοιπων καρκινογόνων ουσιών στο κρεόσωτο. Από τη μελέτη μπορεί να συναχθεί ότι η χορήγηση κρεοσώτου που περιέχει 50 ppm B[a]P συνεπάγεται σημαντική συχνότητα εμφάνισης καρκίνου του δέρματος σε ποντικούς.
(102) Για την πλήρη αξιολόγηση της σχέσης των αποτελεσμάτων που παρατηρούνται στις μελέτες, επάλειψης του δέρματος ποντικών με την περίπτωση της έκθεσης του ανθρώπου τα στοιχεία είναι ανεπαρκή. Η παρέκκλιση στοιχείων δερματικής καρκινογενετικότητας από τους ποντικούς στους ανθρώπους εμπερικλείει επίσης ορισμένες αβεβαιότητες που συνεπάγονται δυσκολίες στην άμεση χρησιμοποίηση στοιχείων καρκινογενετικότητας στους ποντικούς για την εκτίμηση του καρκινικού κινδύνου στους ανθρώπους. Η κατ' είδος ευαισθησία της δερματικής έκθεσης στην καρκινογόνο δράση του κρεοσώτου επηρεάζεται από τη μορφολογία και τη φυσιολογία του δέρματος, από τη μεταβολική ενεργοποίηση και απενεργοποίηση στο δέρμα και από τις διεργασίες αποκατάστασης. Με βάση το σύνολο των διαθέσιμων πληροφοριών, είναι καρκινικού κινδύνου, π.χ. στη δερματική έκθεση παιδιών που παίζουν σε ξύλα επεξεργασμένα με κρεόσωτο.
(103) Από τα στοιχεία της μελέτης Fraunhofer, η ΕΕΤΟΠ υπολόγισε την Τ25 τιμή καρκινογόνου ικανότητας του καθαρού B[a]P στα 13 µg/kg βσ/ημέρα. Η Τ25 είναι η χρόνια ημερήσια δόση ανά kg βάρους σώματος που προκαλεί όγκους στο 25 % των πειραματοζώων σε ένα συγκεκριμένο σημείο ιστού στα πλαίσια του συνήθους χρόνου ζωής αυτού του είδους. Τα εξετασθέντα σκευάσματα κρεοσώτου είχαν πενταπλάσια συνολική καρκινογόνο ικανότητα (2,7 µg/kg βσ/ημέρα).
(104) Εφόσον οι τιμές έκθεσης που υπολογίστηκαν στην μελέτη που παραγγέλθηκε από την Επιτροπή για τη σουηδική αίτηση (0,85 ng B[a]P ανά kg βσ/ημέρα (για δύο ώρες παιχνιδιού) και 1,7 ng (για τέσσερις ώρες παιχνιδιού) θεωρηθούν κοντά στην πραγματικότητα, αυτές οδηγούν σε μια διά βίου τιμή καρκινικού κινδύνου της τάξης του 8,2 × 10-5 (αντίστοιχα 1,63 × 10-4) με την υπόθεση της δια βίου καθημερινής έκθεσης, τιμή που εμπνέει σαφείς ανησυχίες, του 1,16 × 10-5 (αντίστοιχα 2,33 × 10-5) για καθημερινή έκθεση επί 10 χρόνια από σύνολο 70 (ολλανδική παραδοχή) και 0,58 × 10-5 (αντίστοιχα 1,16 × 10-5) για καθημερινή έκθεση επί πέντε χρόνια από σύνολο 70 (γερμανική παραδοχή). Αν χρησιμοποιηθούν οι δόσεις έκθεσης που υπολογίζονται από τις ολλανδικές αρχές (2 ng/kg βσ/ημέρα) ή τις γερμανικές αρχές (2,62 ng/kg βσ/ημέρα), τότε οι κίνδυνοι αυτοί αυξάνονται αναλογικά.
(105) Με βάση την πιο πρόσφατη μελέτη για τη σχέση δόσης-απόκρισης στην περίπτωση της δερματικής καρκινογενετικότητας του κρεοσώτου όπως εξάγεται από την ΕΕΤΟΠ και ανάλογα με το επιλεγόμενο μοντέλο έκθεσης, ο κίνδυνος είναι έτσι ελαφρώς ή σαφέστερα πάνω από την τιμή του 1 × 10-5, που προτείνεται ως αποδεκτό επίπεδο κινδύνου για τα γονιδιοτοξικά καρκινογόνα στο πόσιμο νερό από την Παγκόσμια Οργάνωση Υγείας.
(106) Η ΕΕΤΟΠ αναφέρει επίσης ότι η τιμή των 2 ng B[a]P ανά kg βσ/ημέρα ως η χειρότερη περίπτωση έκθεσης στο B[a]P από το παιχνίδι σε ξύλα επεξεργασμένα με κρεόσωτο πρέπει να συγκριθεί με τις εκτιμήσεις πρόσληψης B[a]P μέσω της τροφής. Η ετήσια πρόσληψη B[a]P από την τροφή έχει εκτιμηθεί ότι είναι της τάξεως των 0,3-1,6 mg, πράγμα που σημαίνει ημερήσιες εκθέσεις της τάξης των 12-63 ng/kg βσ στην περίπτωση ατόμου βάρους 70 kg, (δηλαδή πολύ υψηλότερες από τη δερματική επαφή).
(107) Γενικά, η ΕΕΤΟΠ καταλήγει στο συμπέρασμα ότι:
1. Δεδομένης της γονιδιοτοξικότητας του B[a]P και των αποτελεσμάτων της μελέτης Fraunhofer, υπάρχουν επαρκή επιστημονικά στοιχεία προς υποστήριξη της άποψης ότι υφίσταται καρκινικός κίνδυνος για τους καταναλωτές από κρεόσωτο που περιέχει λιγότερο από 50 ppm B[a]P ή/και ξύλα επεξεργασμένα με τέτοιου είδους κρεόσωτο.
Το B[a]P είναι ένας καλός δείκτης για την καρκινογόνο επικινδυνότητα του εξεταζομένου παρασκευάσματος κρεοσώτου, εφόσον υπήρξε γραμμική σχέση μεταξύ συχνότητας εμφάνισης καρκίνου και δόσης B[a]P. Εντούτοις, η καρκινογόνος ικανότητα του παρασκευάσματος κρεοσώτου ήταν πενταπλάσια εκείνης που αντιστοιχούσε στην περιεκτικότητά του σε B[a]P.
2. Με βάση τις διαθέσιμες πληροφορίες, λαμβανομένων υπόψη των σημαντικών αβεβαιοτήτων στην εκτίμηση των κινδύνων για τα παιδιά που έρχονται σε επαφή με ξύλα επεξεργασμένα με κρεόσωτο, το μέγεθος του κινδύνου δικαιολογεί απόλυτα την έκφραση ανησυχιών. Εντούτοις, η μέγιστη εκτιμηθείσα έκθεση είναι κάπου 6-30 φορές χαμηλότερη από την έκθεση από το στόμα στην οποία υπόκειται ο ενήλικος πληθυσμός λόγω της ύπαρξης B[a]P στην τροφή.
Για να μπορέσει να εκτιμηθεί καλύτερα η κατάσταση από πλευράς έκθεσης, θα πρέπει να γίνει μια πραγματική διά βίου μαζική μελέτη σε εκτιθέμενα παιδιά. Εκτός από το ότι μια τέτοια μελέτη είναι ιδιαίτερα πολύπλοκη και χρειάζεται πολλούς πόρους, είναι ενδεχόμενο να εγείρει και ηθικά ζητήματα.
3.1.5. Γενική αξιολόγηση
(108) Οι δανικές αρχές δεν απέδειξαν, ούτε μπόρεσε να αποδειχθεί μέσω περαιτέρω έρευνας, ότι στη Δανία υφίστανται κάποιες ειδικές συνθήκες από πλευράς γενικής ρύπανσης του περιβάλλοντος από PAH, ή από πλευράς έκθεσης του ανθρώπου και του περιβάλλοντος σε PAH που προέρχονται από τη χρήση κρεοσώτου και ξύλων επεξεργασμένων με κρεόσωτο ή ότι μπορεί κάτι τέτοιο να συμβεί εάν η Δανία εφαρμόσει τις διατάξεις της οδηγίας 94/60/ΕΚ.
(109) Εντούτοις, η Επιτροπή πήρε πρόσθετες πληροφορίες στα πλαίσια παρόμοιων αιτημάτων από την Ολλανδία, τη Γερμανία και τη Σουηδία για παρέκκλιση από την οδηγία 94/60/ΕΚ βάσει του πρότερου άρθρου 100α παράγραφος 4 της συνθήκης ΕΚ, καθώς και νέα επιστημονικά στοιχεία από εκτεταμένη μελέτη που διενεργήθηκε μετά την έκδοση της κοινοτικής οδηγίας.
(110) Με βάση αυτά τα τελευταία πειραματικά δεδομένα, η ΕΕΤΟΠ εκτίμησε ότι υπάρχει πράγματι κίνδυνος καρκίνου για τους ανθρώπους από το κρεόσωτο που περιέχει λιγότερο από 50 ppm B[a]P και ξύλα επεξεργασμένα με αυτού του είδους το κρεόσωτο, το μέγεθος όμως του κινδύνου δεν μπορεί να εκτιμηθεί με βεβαιότητα. Λαμβάνοντας υπόψη τις αβεβαιότητες σχετικά με την έκθεση, η Επιτροπή κρίνει ότι τυχόν μέτρα με στόχο τη μείωση της πιθανότητας παρατεταμένης δερματικής έκθεσης στο κρεόσωτο, είτε μέσω άμεσης επαφής με κρεόσωτο είτε μέσω ξύλων επεξεργασμένων με κρεόσωτο, δικαιολογούνται βάσει της αρχής της προφύλαξης.
(111) Εντούτοις, τα μέτρα αυτά μπορούν να θεωρηθούν ως αιτιολογημένα μόνον υπό την προϋπόθεση ότι είναι σύμφωνα με τη γενική αρχή της αναλογικότητας, δηλαδή τα μέτρα να μην υπερβαίνουν το κατάλληλο και αναγκαίο επίπεδο για την επίτευξη του θεμιτού στόχου. Συνεπώς, η νομοθεσία που κοινοποιήθηκε στην Επιτροπή από τις δανικές αρχές μπορεί να επικυρωθεί μόνον εφόσον στη νομοθεσία αυτή προβλεφθεί σύστημα εγκρίσεων για τη χρήση κρεοσώτου που να επιτρέπει τη λήψη παρόμοιας έγκρισης, εφόσον ικανοποιεί τις ανάγκες για την προστασία της υγείας του περιβάλλοντος.
(112) Πρέπει να σημειωθεί ότι οι δανικές διατάξεις που υπήρχαν πριν από την έκδοση της οδηγίας 94/60/ΕΚ προβλέπουν σύστημα εγκρίσεων χωρίς να καθορίζεται κάποιο συγκεκριμένο όριο συγκέντρωσης B[a]P ή άλλες φυσικοχημικές παράμετροι του κρεοσώτου. Το άρθρο 95 παράγραφος 4 επιτρέπει μόνον την έγκριση εθνικής νομοθεσίας για λόγους επιτακτικών αναγκών που αναφέρονται στο άρθρο 30 ή σχετικούς με την προστασία του περιβάλλοντος ή του εργασιακού περιβάλλοντος. Αυτό σημαίνει ότι δεν είναι δυνατόν να εγκριθούν εθνικά μέτρα που είναι λιγότερο προστατευτικά από εκείνα που θεσπίζονται στην οδηγία. Συνεπώς, η δανική εθνική νομοθεσία μπορεί να εγκριθεί μόνον επειδή η εφαρμογή της στην πράξη δείχνει ότι δεν έχει εγκριθεί κανένα προϊόν που να μην τηρεί τα όρια που προβλέπονται από την οδηγία 94/60/ΕΚ. Τυχόν διαφορετική εφαρμογή της δανικής εθνικής νομοθεσίας δεν μπορεί να εγκριθεί βάσει του άρθρου 95 παράγραφος 4.
(113) Αν και οι δανικές αρχές, στην κοινοποίησή τους της 20ής Δεκεμβρίου 1995 βάσει του πρότερου άρθρου 100α παράγραφος 4 της συνθήκης ΕΚ, εξέφρασαν την πρόθεσή τους να απαγορεύσουν τις υφιστάμενες χρήσεις ξύλων επεξεργασμένων με κρεόσωτο, η εθνική νομοθεσία που κοινοποιήθηκε από τις δανικές αρχές με την εν λόγω αίτηση δεν περιέχει διατάξεις σχετικά με τα επεξεργασμένα ξύλα. Τα μέτρα αυτά, δεδομένου ότι δεν κοινοποιήθηκαν τυπικά στην Επιτροπή, δεν μπορούν να εγκριθούν με την παρούσα απόφαση.
(114) Σύμφωνα με το άρθρο 95 παράγραφος 7 της συνθήκης, η Επιτροπή εξετάζει ήδη το κατά πόσον είναι πρόσφορο να προσαρμοστούν στην τεχνική πρόοδο οι διατάξεις της οδηγίας 94/60/ΕΚ σχετικά με το κρεόσωτο. Επιπλέον, η Επιτροπή θα αξιολογήσει τη χρήση του κρεοσώτου στα πλαίσια του προγράμματος ανασκόπησης που θεσπίζεται στο άρθρο 16 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά(24), σε χρονικά πλαίσια συμβατά με το γενικό χρονοδιάγραμμα του προγράμματος ανασκόπησης, λαμβάνοντας επίσης υπόψη τυχόν άλλες εντοπιζόμενες προτεραιότητες κατά την ουσιαστική κατάρτιση του προγράμματος. Περαιτέρω, ερευνητικό πρόγραμμα που βρίσκεται σε εξέλιξη στα πλαίσια του τέταρτου προγράμματος πλαισίου για έρευνα και τεχνολογική ανάπτυξη εξετάζει την αλυσίδα παραγωγής και την εν χρήσει ζωή στύλων που έχουν επεξεργαστεί με κρεόσωτο(25).
3.2. Απουσία αυθαίρετων διακρίσεων
(115) Το άρθρο 95 παράγραφος 6 υποχρεώνει την Επιτροπή να ελέγχει μήπως οι εθνικές διατάξεις αποτελούν μέσον αυθαίρετων διακρίσεων. Σύμφωνα με τις αποφάσεις του Ευρωπαϊκού Δικαστηρίου, απουσία διακρίσεων σημαίνει ότι δεν πρέπει να γίνεται διαφορετική αντιμετώπιση παρόμοιων καταστάσεων ούτε παρόμοια αντιμετώπιση διαφορετικών καταστάσεων.
(116) Οι περιορισμοί στην εμπορία και τη χρήση προϊόντων που περιέχουν κρεόσωτο στη δανική νομοθεσία είναι γενικοί αφορώντας όλα τα προϊόντα που περιέχουν κρεόσωτο. Η δανική νομοθεσία δεν θεσπίζει ειδικούς κανόνες για διάφορα είδη προϊόντων. Δεν αντιμετωπίζει κάποια προϊόντα με διαφορετικό τρόπο από άλλα, εγχωρίως παραγόμενα ή εισαγόμενα αλλά έχει εφαρμογή σε όλα τα προϊόντα που περιέχουν κρεόσωτο. Επομένως, δεν υπάρχουν ενδείξεις ότι μπορεί να χρησιμοποιηθεί ως μέσον επιβολής αυθαίρετων διακρίσεων μεταξύ οικονομικών παραγόντων στην Κοινότητα.
3.3. Απουσία συγκεκαλυμμένων περιορισμών στο εμπόριο
(117) Κάθε αυστηρότερο εθνικό μέτρο στον τομέα των περιορισμών στο εμπόριο και τη χρήση προϊόντων που αποκλίνει από τις διατάξεις μιας κοινοτικής οδηγίας συνιστά κανονικά εμπόδιο στο εμπόριο. Προϊόντα που μπορούν να διατίθενται νόμιμα στην αγορά στην υπόλοιπη Κοινότητα, δεν μπορούν να διατίθενται στην αγορά στα υπόψη κράτη μέλη. Το σκεπτικό των διατάξεων της παραγράφου 6 του άρθρου 95 είναι να μην επιτρέπεται η εφαρμογή των περιορισμών που βασίζονται στα κριτήρια της παραγράφου 4 για απρόσφορους λόγους, οι οποίοι στην πραγματικότητα συνιστούν οικονομικά μέτρα που εισάγονται για την παρεμπόδιση της εισαγωγής προϊόντων από άλλα κράτη μέλη προκειμένου να προστατευθεί εμμέσως η εθνική παραγωγή.
(118) Η Επιτροπή έδωσε εντολή για τη διενέργεια μελέτης(26) σχετικά με τις επιπλοκές από τη διατήρηση των εθνικών διατάξεων στη Δανία στη λειτουργία της εσωτερικής αγοράς. Η μελέτη ανέλαβε να συγκεντρώσει όλες τις διαθέσιμες πληροφορίες σχετικά με τον όγκο και την αξία των συναλλαγών με άλλα εμπλεκόμενα κράτη μέλη, τα συμφέροντα που μπορεί να έχει η Δανία στο να χρησιμοποιήσει τους εθνικούς της κανονισμούς για το κρεόσωτο για την προώθηση εθνικών της συμφερόντων σε υποκατάστατα, καθώς και τα συμφέροντα που μπορεί να έχει η Δανία στο να χρησιμοποιήσει τους εθνικούς της κανονισμούς για την προώθηση εναλλακτικών λύσεων στη θέση των επεξεργασμένων με κρεόσωτο ξύλων. Για το σκοπό αυτό, έγιναν προσωπικές συζητήσεις με κανονιστικούς φορείς στη Δανία, με εκπροσώπους της βιομηχανίας και με σχετικές επαγγελματικές ενώσεις.
(119) Στα γενικά πλαίσια της νομοθεσίας του για τα συντηρητικά ξύλου, το δανικό Υπουργείο Περιβάλλοντος έχει περιορίσει ή προσπαθεί να περιορίσει τη χρήση ορισμένων προϊόντων. Ως πρωταρχική εναλλακτική λύση για το κρεόσωτο στη Δανία χρησιμοποιήθηκαν ανόργανα μεταλλικά άλατα (ΧΧΑ) μέχρις ότου η χρήση τέτοιου είδους επεξεργασμένων ξύλων απαγορεύτηκε με το διάταγμα αριθ. 1042 της 17ης Δεκεμβρίου 1997.
(120) Στη Δανία υπάρχουν τέσσερις παραγωγοί "οργανικών" συντηρητικών ξύλου που παράγουν συντηρητικά με βάση τον κασσίτερο και την αζόλη. Ανταγωνιστές εκτός Δανίας έχουν εκφράσει ανησυχίες ότι μια από τις επιπτώσεις της δανικής πολιτικής στα συντηρητικά ξύλου μπορεί να είναι, για την επεξεργασία ξύλων που πωλούνται στη Δανία, να μην μπορούν να χρησιμοποιούνται άλλα εκτός από προϊόντα που παρασκευάζονται στη Δανία, ενώ οι υφιστάμενοι παραγωγοί άλλων συντηρητικών στη Δανία να μπορούν να συνεχίσουν να εξάγουν σε άλλες χώρες. Εντούτοις, καθώς δεν υφίστανται ρυθμίσεις για τη χρήση και την εισαγωγή ξύλων επεξεργασμένων με κρεόσωτο, η εθνική νομοθεσία δεν έχει το υποτιθέμενο αποτέλεσμα στις πωλήσεις επεξεργασμένων ξύλων στη Δανία.
(121) Όσον αφορά τις εισαγωγές συντηρητικών ξύλου, δεν υπάρχουν ειδικοί κανόνες για τα εισαγόμενα προϊόντα που να μην εφαρμόζονται στα εγχωρίως παραγόμενα προϊόντα. Αν και υπάρχει η πιθανότητα οι παραγωγοί ορισμένων εναλλακτικών συντηρητικών ξύλου στη Δανία να οφεληθούν από την όλη δανική πολιτική για τα συντηρητικά ξύλου, η πολιτική αυτή είναι και σε βάρος των εγχώριων παραγωγών ήδη χρησιμοποιουμένων συντηρητικών.
(122) Οι δανικές αρχές θα πρέπει να λάβουν υπόψη τους ότι η δυνατότητα εξαγωγής κρεοσώτου, ενώ η χρήση του και η εισαγωγή του στη Δανία απαγορεύονται, μπορεί να αποτελέσει συγκεκαλυμμένο περιορισμό στο εμπόριο προς όφελος του δανού παραγωγού κρεοσώτου.
(123) Εντούτοις, όπως διαπιστώθηκε παραπάνω, υπάρχουν πράγματι ορισμένες ανησυχίες όσον αφορά την ανθρώπινη υγεία που δικαιολογούν την αυστηρότερη εθνική νομοθεσία, όπως διαπιστώθηκε και στην περίπτωση άλλων κρατών μελών. Πρωταρχικός σκοπός λοιπόν της εθνικής νομοθεσίας είναι να προστατευθεί η ανθρώπινη υγεία και όχι να ευνοηθεί η εγχώρια παραγωγή.
(124) Κατά συνέπεια, η Επιτροπή θεωρεί γενικά ότι δεν υπάρχουν ενδεικτικά στοιχεία για συγκεκαλυμμένο περιορισμό στο εμπόριο μεταξύ των κρατών μελών που να προκαλείται από τις δανικές διατάξεις σχετικά με τη χρήση κρεοσώτου.
3.4. Απουσία εμποδίων στη λειτουργία της εσωτερικής αγοράς
(125) Η προϋπόθεση αυτή, που προβλέπεται από το άρθρο 95 παράγραφος 6 πρώτο εδάφιο, είναι νέα σε σύγκριση με το κείμενο του πρότερου άρθρου 100α παραγράφος 4 της συνθήκης ΕΚ. Η προϋπόθεση αυτή δεν μπορεί να ερμηνευτεί κατά τρόπο που να παρεμποδίζει την έγκριση οποιουδήποτε εθνικού μέτρου που είναι πιθανόν να επηρεάσει την εγκαθίδρυση της εσωτερικής αγοράς. Στην πράξη, κάθε εθνικό μέτρο που αποκλίνει από ένα μέτρο εναρμόνισης που στοχεύει στην εγκαθίδρυση και λειτουργία της εσωτερικής αγοράς, συνιστά κατ' ουσία μέτρο που είναι πιθανόν να επηρεάσει την εσωτερική αγορά. Κατά συνέπεια, για τη διατήρηση του επωφελούς χαρακτήρα της διαδικασίας παρέκκλισης που προβλέπεται από το άρθρο 95 της συνθήκης ΕΚ, η Επιτροπή θεωρεί ότι, στα πλαίσια του άρθρου 95 παράγραφος 6, η έννοια του εμποδίου στη λειτουργία της εσωτερικής αγοράς πρέπει να γίνεται αντιληπτή ως ένα δυσανάλογο αποτέλεσμα σε σχέση με τον επιδιωκόμενο στόχο.
(126) Η ευρωπαϊκή βιομηχανία παραγωγής κρεοσώτου χαρακτηρίζεται από τα ακόλουθα στοιχεία:
- το κρεόσωτο παράγεται ως παραπροϊόν και όχι ως πρωταρχικό προϊόν,
- η παραγωγή υπερβαίνει την κατανάλωση σε σημαντικό βαθμό,
- ο αριθμός των παραγωγών κρεόσωτου είναι μικρός,
- υπάρχει τάση μείωση της ζήτησης.
(127) Λόγω αυτής της κατάστασης, οι προμηθευτές είναι εν γένει πρόθυμοι να εφαρμόσουν τις προδιαγραφές για το προϊόν που απαιτούνται από τους πελάτες τους (εφόσον μπορεί να γίνει από τεχνικής απόψεως).
(128) Σύμφωνα με την ERM(27), παραγωγοί κρεοσώτου υπάρχουν στην Γερμανία, την Αυστρία, το Βέλγιο, τη Δανία, τη Γαλλία, την Ολλανδία, την Ιταλία, την Ισπανία και το Ηνωμένο Βασίλειο. Το 90 % του κρεοσώτου χρησιμοποιείται για τη βιομηχανική διαπότιση ξυλείας από εξειδικευμένες εταιρείες συντήρησης ξύλου. Το υπόλοιπο 10 % του κρεοσώτου χρησιμοποιείται από μεμονωμένους καταναλωτές, κυρίως στο Ηνωμένο Βασίλειο και την Ιρλανδία.
(129) Οι ειδικές εταιρείες διαπότισης επεξεργάζονται κατά πρώτο λόγο την ξυλεία για χρήση ως τηλεφωνικοί και ηλεκτρικοί στύλοι και ως σιδηροδρομικές τραβέρσες. Η σύσταση του κρεοσώτου ποικίλλει ανάλογα με τη χρησιμοποιηθείσα λιθανθρακόπισσα, τη χρησιμοποιηθείσα μέθοδο παραγωγής και τις απαιτήσεις του πελάτη. Στην πράξη, οι περισσότεροι από τους μεγάλους χρήστες έχουν αναπτύξει τις δικές τους λεπτομερείς προδιαγραφές όσον αφορά τις καμπύλες ζέσεως και τη συγκέντρωση των επιμέρους συστατικών του κρεοσώτου. Οι περισσότεροι, όχι πάντως όλοι, από τους παραγωγούς μπορούν να παράγουν κρεόσωτο με λιγότερο από 50 ppm B[a]P.
(130) Στον πίνακα 3 που ακολουθεί δίνεται μια επισκόπηση της κατάστασης όσον αφορά του παραγωγούς κρεοσώτου, τη γεωγραφική τους θέση, το αν μπορούν να παραγάγουν κρεόσωτο με περιεκτικότητα σε B[a]P &lt; 50 ppm êáé ôï áí Ý÷ïõí åìðïñéêÝò óõíáëëáãÝò ìå ôç Äáíßá.
(131) Ç Äáíßá åßíáé áðïêëåéóôéêüò åîáãùãÝáò êñåïóþôïõ. Óôçí Äáíßá õðÜñ÷åé Ýíáò ðáñáãùãüò êñåïóþôïõ ìå ðáñáãùãÞ ðåñßðïõ 14000 ôüíïõò ôï ÷ñüíï. Ç ðáñáãùãÞ êñåïóþôïõ áíôéóôïé÷åß óôï 4,5 % ðåñßðïõ ôçò óõíïëéêÞò ðáñáãùãÞò ðñïúüíôùí ëéèáíèñáêüðéóóáò (ðßóóá, ìÝëáí Üíèñáêá ê.ëð.). Ôï óýíïëï ôçò ðáñáãùãÞò êñåïóþôïõ åîÜãåôáé êõñßùò, óôç Óïõçäßá, ôç Íïñâçãßá êáé ôç Ãåñìáíßá. Ïé ðïóüôçôåò êñåïóþôïõ ðïõ ðïõëÞèçêáí óôç Äáíßá áíÝñ÷ïíôáé óå 630 ôüíïõò ôï 1987, 552 ôï 1988, 434 ôüíïõò ôï 1989 êáé 0 ôüíïõò ôï 1990. Ìéá ðïëý ìéêñÞ ðïóüôçôá êñåïóþôïõ åéóÜãåôáé ùò ìÝñïò öáñìáêåõôéêþí ðáñáóêåõáóìÜôùí êáé óå ðáñáóêåõÜóìáôá âáöþí áðü carbolineum ðñïåñ÷üìåíï áðü êñåüóùôï.
Ðßíáêáò 3
ÐáñáãùãÞ, ðùëÞóåéò êáé åìðüñéï êñåïóþôïõ óôçí Åõñþðç((ÐçãÞ: âëÝðå õðïóçìåßùóç 28 êáé: W. D. Betts, Study of Effects on Trade and Competition of the Retention by The Netherlands of its National Rules in Place of the Rules to be Established by Directive 94/60/EC, Tar Industries Services, Chesterfield (UK), ÄåêÝìâñéïò 1995.))
&gt;ΘΕΣΗ ΠΙΝΑΚΑ&gt;
(132) Από τον Ιανουάριο του 1991 δεν υπήρξαν αιτήσεις για έγκριση χρήσης κρεοσώτου σε εγκαταστάσεις διαπότισης ξύλων στη Δανία. Η τελευταία επιχείρηση διαπότισης με κρεόσωτο έχει κλείσει ήδη από το 1989. Υπάρχει ακόμη μια μικρή ζήτηση για τραβέρσες και στύλους επεξεργασμένους με κρεόσωτο που εισάγόνται: 1365 τόνοι το 1992 και 770 τόνοι το 1995 (περίπου 7500 m3). Η Δανία δεν εξάγει ξυλεία επεξεργασμένη με κρεόσωτο.
(133) Η αγορά επεξεργασίας ξύλου με κρεόσωτο φαίνεται να έφθινε ήδη πριν από την εκπνοή της τελευταίας έγκρισης για χρήση κρεοσώτου στη Δανία, αν και η νομοθεσία φαίνεται πράγματι να επιτάχυνε αυτή την τάση. Οι τάσεις για χρήση εναλλακτικών μέσων στις βασικές εφαρμογές επεξεργασμένων ξύλων (τραβέρσες και στύλοι) υπήρχε ήδη από πριν γιατί οι επεξεργασμένες με κρεόσωτο τραβέρσες σιδηροδρομικών γραμμών αντικαθίσταντο από τραβέρσες σκυροδέματος, η ζήτηση για τηλεφωνικούς στύλους έφθινε, καθώς όλο και περισσότερες γραμμές τοποθετούνται υπογείως ενώ οι πασαλώσεις από ξυλεία επεξεργασμένη με κρεόσωτο αντικαθίσταντο από πασαλώσεις σκυροδέματος/χάλυβα.
(134) Γενικά, η δανική βιομηχανία συντήρησης ξύλου παράγει περίπου 220000 m3 επεξεργασμένων ξύλων το χρόνο. Σύμφωνα με στοιχεία της Eurostat, το 1995, στη Δανία εισήχθησαν 69500 τόνοι (περίπου το διπλάσιο της ποσότητας του 1994) επεξεργασμένης ξυλείας (όλοι οι τύποι) ενώ εξήχθησαν 2700 τόνοι. Η Δανία είναι λοιπόν ουσιαστικά εισαγωγέας επεξεργασμένης ξυλείας.
(135) Λαμβάνοντας υπόψη τις προηγούμενες παρατηρήσεις, η Επιτροπή θεωρεί ότι δεν υπάρχουν ενδεικτικά στοιχεία ότι οι δανικές διατάξεις που υπάγονται στην παρούσα απόφαση συνιστούν δυσανάλογο εμπόδιο στη λειτουργία της εσωτερικής αγοράς σε σχέση με τους επιδιωκόμενους στόχους.
IV. ΣΥΜΠΕΡΑΣΜΑ
(136) Βάσει των ανωτέρω θεωρήσεων, η Επιτροπή έχει τη γνώμη ότι οι διατάξεις σχετικά με τη χρήση κρεοσώτου που κοινοποιήθηκαν από το Βασίλειο της Δανίας σύμφωνα με το πρότερο άρθρο 100α παράγραφος 4 της συνθήκης ΕΚ και εξετάστηκαν σύμφωνα με το νέο άρθρο 95 παράγραφοι 4 και 6 της συνθήκης ΕΚ:
- πληρούν τις τυπικές απαιτήσεις των εν λόγω διατάξεων και πρέπει να γίνουν δεκτές,
- μπορούν να θεωρηθούν αιτιολογημένες λόγω επιτακτικής ανάγκης για την προστασία της ανθρώπινης υγείας εφόσον εφαρμόζονται σύμφωνα με τη γενική αρχή της αναλογικότητας,
- δεν συνιστούν μέσον αυθαίρετης διάκρισης, συγκεκαλυμμένο περιορισμό στο εμπόδιο μεταξύ κρατών μελών ή δυσανάλογο εμπόδιο στη λειτουργία της εσωτερικής αγοράς.
(137) Η Επιτροπή έχει συνεπώς βάσιμους λόγους να θεωρεί ότι οι κοινοποιηθείσες εθνικές διατάξεις μπορούν να εγκριθούν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι διατάξεις για την εμπορία και τη χρήση κρεοσώτου που περιλαμβάνονται στο κεφάλαιο 7 του νόμου αριθ. 212 της 23ης Μαΐου 1979 εγκρίνονται, εφόσον εφαρμόζονται με τρόπο ώστε:
- να μην γίνεται υπέρβαση των ορίων για το βενζο[a]πυρένιο και τις υδατοεκχυλίσιμες φαινόλες που καθορίζονται από την οδηγία 94/60/ΕΚ και
- η διάθεση στην αγορά και η χρήση κρεοσώτου να επιτρέπονται όταν ικανοποιούν την ανάγκη προστασίας της υγείας και του περιβάλλοντος.
Άρθρο 2
Η παρούσα απόφαση απευθύνεται στο Βασίλειο της Δανίας.
Βρυξέλλες, 26 Οκτωβρίου 1999.

Labels: 4
1
11
0
6
18